SPRM terus siasat Rohana walaupun sedia pulangkan aset AS$10 juta

Suruhanjaya Pencegahan Rasuah Malaysia (SPRM) masih menyiasat kes bekas Ketua Pegawai Eksekutif (CEO) Astro Malaysia Holdings Bhd Datuk Rohana Rozhan berhubung AS$10 juta yang didakwa diberikan bekas pegawai Goldman Sachs, Tim Leissner.

Pengarah Bahagian Pencegahan Pengubahan Wang Haram SPRM Timbalan Pesuruhjaya Mohamad Zamri Zainul Abidin berkata siasatan kes berkaitan Rohana masih lagi dijalankan.

“Proses penyiasatan masih lagi dijalankan berhubung dengan aset-aset berkenaan. Sehubungan itu, orang ramai diminta jangan membuat spekulasi tentang kes tersebut,” katanya seperti dilapor Bernama yang memetik kenyataan agensi itu hari ini.

Media tempatan hari ini melaporkan Rohana bersetuju secara prinsip untuk memulangkan semula wang dan aset AS$10 juta yang diberikan Leissner.

Ketua Pesuruhjaya SPRM Tan Sri Azam Baki juga mengesahkan siasatan terhadap bekas eksekutif kanan itu serta aset yang diberikan kepadanya sedang dijalankan oleh SPRM.

Dalam perbicaraan kes 1Malaysia Development Bhd (1MDB) di Amerika Syarikat membabitkan seorang lagi eksekutif Goldman Sachs, Roger NG, Leissner berkata dia memberi Rohana AS$10 juta dan wanita itu membeli rumah di London di Montpelier Street, London.

Leissner, yang merupakan bekas ketua operasi Goldman Sachs di Asia Tenggara, mendakwa dia mempunyai hubungan selama sedekad dengan Rohana.

Leissner juga mendedahkan dia pernah berdepan ugutan daripada bekas kekasihnya itu untuk mendedahkan peranannya dalam skandal 1MDB jika gagal memberi kerjasama.

“Jika saya tidak membelikannya rumah, dia akan memberitahu pihak berkuasa tentang penglibatan saya dalam skandal 1MDB. Dia mengancam untuk mendedahkan saya. Pada masa itu, 2013, saya sangat takut akan perkara itu,” katanya memberi keterangan.

SPRM sebelum ini sudah membekukan aset milik Rohana, sama ada di dalam mahupun di luar negara,

Aset yang dibekukan di luar negara itu bernilai kira-kira AS$10 juta (RM41.8 juta), dipercayai rumah yang dibeli Leissner kepada Rohana di London.

Dalam pada itu, Rohana juga sedang disiasat mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLA).


Belum jumpa formula, Rafizi mungkin sudah terkena sihir UMNO

Rafizi Ramli masih tercari-cari formula untuk menurunkan harga barang dan anehnya, pakar matematik Pakatan Harapan (PH) itu semakin hilang taring sejak menjadi Menteri Ekonomi.

Jawatan Menteri Ekonomi yang diberikan kepada Rafizi sepatutnya digunakan sebaiknya bagi mencari jalan untuk menangani masalah dihadapi rakyat yang saban hari dibebani peningkatan kos sara hidup, namun sebaliknya dihampakan dengan kenyataan yang tidak masuk akal daripada Timbalan Presiden PKR itu.

Satu persatu kenyataan tidak logik dikeluarkan oleh Rafizi yang sebelum ini dianggap pakar formula PH, bermula dengan menggesa orang ramai tidak membeli ayam jika mahal dan termasuklah mendakwa peniaga sebagai punca kenaikan harga makanan walaupun harga bahan mentah sudah rendah.

Rafizi berkata bahan mentah seperti ayam dan daging di pasaran sudah turun, tetapi nampaknya dalam media sosial beliau disanggah dan dikecam secara berjemaah dengan pengguna alam maya mendakwa harga barang asas itu masih tinggi lagi.

Malah, Majlis Perundingan Pertubuhan Islam Malaysia (MAPIM) juga secara terbuka mengeluarkan kenyataan menyanggah Rafizi berhubung kenyataannya tersebut sebelum ini.

MAPIM berkata kenyataan Rafizi itu tidak tepat memandangkan data terbaharu dikeluarkan Jabatan Perangkaan Malaysia (DOSM) menunjukkan sebaliknya, malah aduan yang diterima daripada pengguna mendapati pengusaha gerai dan restoran menaikkan harga pada kadar 10 hingga 40 peratus.

Berbeza dengan Rafizi sebelum ini yang bercakap dan berhujah dengan menggunakan fakta, nampaknya kali ini hujahnya hanya cakap kosong dan retorik sedap mulut sahaja.

Realitinya, setiap hari pengguna mengadu berhubung kenaikan harga barang, tetapi mungkin Rafizi terlepas pandang dan tidak kerap ke pasar raya selepas sering sibuk sejak menjadi menteri.

Bukan sahaja tidak jumpa formula untuk menurunkan harga barang, malah rakyat juga tertunggu-tunggu formula untuk menurunkan harga minyak dan kereta yang sebelum ini pernah dijanjikannya.

Malangnya, formula minyak dan kereta yang dibangga-banggakan oleh pengikut fanatiknya tidak nampak bayang.

Sudah hampir tiga bulan Rafizi menjadi menteri, tidak pasti apakah kejayaan yang sudah dikecapi oleh kementeriannya dalam membantu ekonomi negara, malah harga ayam dan telor pun gagal ditangani setakat ini.

Adakah Rafizi kini sudah terkena sihir UMNO sehingga terlupa semua formulanya?

Betul-betul bahaya UMNO ini, sehinggakan Rafizi yang dahulu hebat mencari formula pun gagal dek kerana sudah terkena sihir UMNO dan menjadi tidak ada hala tuju.

Masalah utama Rafizi sekarang ini adalah kerana UMNO yang mungkin menjadi batu penghalang kepada usahanya dalam mencari formula ekonomi terbaik kepada negara.

Maklumlah, perkahwinan campur-campur dalam kerajaan pasti mempunyai halangan dan ujian yang perlu dihadapi bersama, jika tidak sukar untuk mempertahankan rumah tangga politik dalam kerajaan campuran PH-UMNO ini.

Buat Rafizi, jika terkena sihir UMNO, elok cepat berubat dan cari penawar, bukan apa takut nanti kepala bertambah botak lagi.

Jangan nanti botak licin sudahlah, bahaya betul sihir UMNO sehingga insan hebat seperti Rafizi pun boleh jadi biol.


Najib pun pernah didesak letak jawatan tapi enggan hingga BN tumbang

Bekas Perdana Menteri Datuk Seri Najib Razak berkata bukan Tan Sri Muhyiddin Yassin yang memberi wang kepada kerajaan untuk pengurusan negara dan pelaksanaan program vaksinasi Covid-19 kepada rakyat.

Malah Najib yang dihukum penjara 12 tahun dan denda RM210 juta setelah didapati bersalah atau tujuh pertuduhan pecah amanah, menyalahgunakan kedudukan dan pengubahan wang haram dana SRC International itu juga berkata, bukan juga Muhyiddin yang membuat suntikan vaksin kepada orang ramai.

“Pengurusan kerajaan dan program vasinasi tetap berjalan sebab bukan Muhyiddin yang keluarkan duit sendiri bagi kerajaan atau dia yang cucuk vaksin di pusat vaksinasi,” katanya dalam Facebook beliau hari ini.

Beliau juga memberi contoh Perdana Menteri dan pemimpin Itali, Perancis, Slovakia, Mongolia, Tunisia, Nepal, Sweden dan India meletak jawatan dan mengambil tanggungjawab kerana gagal menangani Covid-19 dan kesan ke atas ekonomi.

Menurut bekas Presiden UMNO yang pada 2018 lalu didesak meletak jawatan susulan isu berbilion ringgit wang milik dana pelaburan Kerajaan Malaysia berada di dalam akaun peribadinya itu, pemimpin negara yang mengambil tanggungjawab untuk letak jawatan setelah hilang keyakinan rakyat dan hilang sokongan majoriti Ahli Parlimen bukan satu perkara luar biasa pada zaman pandemik.

“Tiada kena-mengena dengan tidak berperikemanusiaan atau tidak peduli keadaan rakyat yang perlu diselamatkan,” katanya.

Sebelum Pilihan Raya Umum Ke-14 (PRU14) pada 2018 lalu berbilion-bilion ringgit wang dana pelaburan kerajaan – 1Malaysia Development Berhad (1MDB) – telah hilang menjadi perhatian sebelum menjadi skandal kewangan terbesar dalam sejarah dunia.

Pada awalnya Najib menafikan terbabit dalam skandal itu walaupun didedahkan oleh Jabatan Keadilan Amerika Syarikat (DoJ). Malah tindakan politik luar biasa dilakukan terhadap pegawai kerajaan, termasuk melucutkan jawatan Peguam Negara ketika itu Tan Sri Gani Patail atas alasan kesihatan.

Skandal itu sebenarnya telah bermula sejak 2012 lagi. Berbilion-bilion ringgit dana negara mengalir keluar berputar-putar di seluruh dunia, terutama di Switzerland, Singapura, Hong Kong dan Amerika Syarikat, tanpa disedari oleh rakyat Malaysia.

Selepas pendedahan beberapa media antarabangsa yang lengkap menunjukkan aliran wang itu, isu berkenaan menjadi semakin panas. Walaupun media arus perdana Malaysia mengetahui kes itu, tetapi atas arahan Najib isu berkenaan tidak boleh dimainkan.

Rentetan itu muncul desakan supaya Najib meletak jawatan sebagai Perdana Menteri. Tun Dr Mahathir Mohamad, antara individu yang disanjung tinggi dalam pentadbiran negara mendesak Najib meletak jawatan. Malah, ada dakwaan bahawa timbalan Najib, Datuk Seri Ahmad Zahid Hamidi turut mendesak beliau meletak jawatan.

Namun, Najib enggan berbuat demikian dan yakin akan mencapai kemenangan dalam PRU14, tatkala skandal 1MDB itu menjadi peluru utama blok pembangkang yang diketuai Dr Mahathir.

Akhirnya, Najib mengheret bahtera Barisan Nasional (BN) yang diterajui UMNO untuk karam setelah belayar sejak Tanah Melayu mencapai kemerdekaan, gara-gara enggan meletak jawatan.

Apapun, setelah Muhyiddin meletak jawatan Perdana Menteri, beliau tidak akan diheret ke mahkamah atas apa-apa tuduhan jenayah, terutama menggelapkan wang negara, kerana sebagaimana dikatakan Najib – bukan Muhyiddin memberi wang kepada kerajaan untuk pengurusan negara dan pelaksanaan program vaksinasi Covid-19.

Dalam akaun bank peribadi Muhyiddin pun tidak adalah sehingga lebih RM2.67 bilion.


PH minta PM beri komitmen dalam RUU Anti Lompat Parti, desak segerakan

Pakatan Harapan (PH) akan menyokong Pindaan Perlembagaan bagi memberi punca kuasa untuk menggubal Akta Anti Lompat Parti pada Mesyuarat Khas Dewan Rakyat , Isnin ini.

Majlis Presiden PH dalam kenyataan hari ini bagaimanapun memaklumkan, syarat utama ialah deraf Rang Undang-undang (RUU) Anti Lompat Parti perlu disegerakan, lapor Bernama.

Perkara itu ditegaskan Jawatankuasa Pemandu Memorandum Persefahaman (MoU) yang bermesyuarat semalam, dan Ketua Pembangkang Datuk Seri Anwar Ibrahim juga menyampaikan pendirian PH itu kepada Perdana Menteri Datuk Seri Ismail Sabri Yaakob semalam.

“Oleh itu, kami menggesa Perdana Menteri menyatakan komitmen bahawa Rang Undang-undang Anti Lompat Parti itu akan dibentang untuk diluluskan di Parlimen dalam masa terdekat, manakala tarikh sidang khas kedua itu perlu ditetapkan dan diumum di Parlimen pada 11 April,” menurut kenyataan itu.

Kenyataan Majlis Presiden PH itu ditandatangani Presiden PKR Datuk Seri Anwar Ibrahim; Presiden Amanah Mohd Sabu; Setiausaha Agung DAP Anthony Loke; dan Presiden UPKO Datuk Seri Wilfred Madius Tangau.

Majlis Presiden PH turut mengulangi pendirian tegas mereka bahawa, meluluskan RUU Anti Lompat Parti di Parlimen merupakan antara syarat utama dalam Perjanjian Persefahaman Transformasi dan Kestabilan Politik (MoU).

“Amatlah jelas bahawa Pakatan Harapan tidak akan berkompromi dalam perkara itu,” menurut kenyataan itu.

Majlis Presiden PH menggesa menteri yang bertanggungjawab membentang Pindaan Perlembagaan Isnin ini, turut menyatakan dengan jelas di Parlimen apakah prinsip-prinsip asas RUU Anti Lompat Parti yang bakal dibentang dan dilulus pada sidang khas kedua nanti.

Media sebelum ini melaporkan Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata RUU itu, tidak akan dibentang pada Sidang Khas Dewan Rakyat Isnin ini.

Bagaimanapun Wan Junaidi dalam kenyataan bersama Pengerusi Bersama Jawatankuasa Pemandu Transformasi dan Kestabilan Politik Datuk Seri Saifuddin Nasution Ismail semalam berkata sidang khas itu diteruskan, untuk membentang dan membahaskan RUU Perlembagaan (Pindaan) (No. 3) 2022.

RUU Perlembagaan (Pindaan) berhubung Anti Lompat Parti akan dibentang, dibahas dan diluluskan, pada satu lagi sidang khas Parlimen yang akan ditentukan kelak.


Lokman Adam akur padam semua fitnah terhadap Khairy selepas disaman

Datuk Lokman Noor Adam telah memadam kesemua kenyataan dan video membabitkan Menteri Kesihatan Khairy Jamaluddin Abu Bakar berhubung isu vaksin Covid-19 yang dimuat naik di media sosial.

Peguam Norfazilah Jaafar yang mewakili Lokman berkata bekas Ahli Majlis Tertinggi UMNO itu telah memadam hantaran berkenaan sebagaimana yang diarahkan oleh mahkamah, setelah Khairy memperoleh injunksi ex-parte (sebelah pihak) pada 3 Feb lepas, menurut laporan Bernama.

Khairy pada 25 Jan lepas, menfailkan saman fitnah terhadap Lokman, memohon suatu perintah injunksi supaya Lokman memadam kenyataan dan video bersama-sama kapsyen, tajuk dan komen dalam tempoh 24 jam dan suatu injunksi menghalang defendan daripada menerbitkan semula hantaran itu.

Beliau juga memohon defendan untuk memadam kenyataan fitnah yang diterbitkan semula di semua portal berita serta akaun media sosial dalam tempoh 24 jam.

Norfazilah berkata pada prosiding hari ini yang berlangsung secara dalam talian (Zoom), Pesuruhjaya Kehakiman Mahkamah Tinggi Leong Wai Hong membenarkan permohonan Khairy supaya injunksi ex-parte yang diperolehnya itu dilanjutkan sehingga tarikh pendengaran injunksi inter-parte (antara pihak) pada 10 Mei.

“Sepatutnya hari ini ditetapkan untuk pendengaran injunksi inter-parte, namun ditangguhkan kerana pihak defendan memohon tempoh masa untuk memfailkan afidavit balasan dalam permohonan injunksi itu.

“Mahkamah membenarkan defendan (Lokman) memfailkan afidavit balasan dan pernyataan pembelaan (berhubung saman) sebelum atau pada 3 Mac selain membenarkan permohonan plaintif (Khairy) untuk melanjutkan injunksi ex-parte,” kata peguam itu yang turut memaklumkan prosiding hari ini turut dihadiri peguam Abdul Rashid Ismail mewakili Khairy.

Berdasarkan pernyataan tuntutan, Khairy, 46, yang juga Ahli Parlimen Rembau memfailkan saman itu atas kapasiti peribadi mendakwa Lokman telah memfitnahnya menerusi dua video serta memuat naik gambar di Facebook ‘Lokman Noor Adam Official’ pada 6 Jan lepas, membuat kenyataan menerusi dua siaran langsung di Facebook itu dan Youtube ‘Lokman Adam’ pada 10 Jan.

Dakwa plaintif, kenyataan fitnah dalam saman itu membawa maksud antaranya beliau berbohong dan menipu orang ramai dengan mendakwa dia telah diberi vaksin Covid-19 serta menerima dos ketiga serta memalsukan maklumat berkenaan status vaksinasi.

Menurut plaintif, penerbitan fitnah itu menyebabkan reputasi dan integritinya terjejas teruk serta mengurangkan kepercayaan serta keyakinan orang ramai terhadapnya sama ada melalui kapasiti peribadi dan profesional selain menyebabkan reputasinya direndahkan dalam kalangan masyarakat yang berfikiran waras.


Subsidi cecah RM80 bilion tahun ini, kata Tengku Zafrul

Subsidi Malaysia dijangka mencecah RM80 bilion tahun ini, tertinggi dalam sejarah negara, kata Menteri Kewangan Tengku Datuk Seri Zafrul Abdul Aziz.

Beliau yang memetik angka Jabatan Perangkaan Malaysia berkata, tanpa subsidi inflasi negara boleh mencecah lebih daripada 12 peratus.

Berbanding negara-negara ASEAN lain seperti Indonesia dengan kadar inflasi pada (+4.9 peratus), Filipina (+6.4 peratus), Singapura (+7.0) dan Thailand (+7.6 peratus), kadar inflasi Malaysia dianggap rendah.

“Kadar inflasi Malaysia merupakan antara yang terendah di dunia, sebahagiannya disebabkan oleh pemberian subsidi kita yang tinggi,” katanya menerusi ciapan di laman Twitter beliau, hari ini.

Tengku Zafrul berkata, kadar inflasi Malaysia ketika ini berada pada 2.8 peratus (Jan-Julai 2022), sejajar dengan sasaran Bank Negara Malaysia pada 2.2-3 2 peratus bagi 2022.

Banyak negara di seluruh dunia ketika ini mengalami tekanan inflasi disebabkan oleh kenaikan input pengeluaran dan harga tenaga. – Bernama


Shahidan kata Zahid pecah belah ummah, tetap tanding di Arau

Menteri Wilayah Persekutuan Datuk Seri Shahidan Kassim mengecam Datuk Seri Ahmad Zahid Hamidi sambil menyifatkan Presiden UMNO itu sebagai individu yang memecahbelahkan ummah.

Serentak itu, beliau yang tidak terpilih mempertahankan kerusi Parlimen Arau yang dimenangi sejak empat penggal lalu, bertegas akan tetap bertanding dalam Pilihan Raya Umum Ke-15 (PRU-15) pada 19 November ini.

“Beliau sepatutnya berhenti sebagai presiden (UMNO) kerana memecahbelahkan ‘ummah’,” katanya menggunakan istilah yang kerap digunakan PAS dan Perikatan Nasional (PN) dalam isu perpaduan ummah.

Kenyataan beliau itu menyusul pengumuman dibuat Zahid yang juga Pengerusi Barisan Nasional (BN) bahawa kerusi Parlimen P003 Arau akan ditandingi calon baharu Rozabil Abd Rahman.

Beliau turut menyelar Zahid kerana menamakan calon yang bukan berasal dari Arau untuk kerusi itu.

Bagaimanapun, Shahidan yang juga Ketua UMNO Bahagian dan bekas Menteri Besar Perlis memberitahu media bahawa beliau belum memutuskan akan bertanding atas tiket parti mana.

Namun untuk rekod walaupun PN telah menamakan dua daripada tiga calon kerusi Parlimen Perlis, malam tadi (1 November 2022), tetapi calon kerusi Arau yang diperuntukkan kepada PAS belum diumumkan.

Tidak menolak kemungkinan, Shahidan juga sama seperti Menteri Komunikasi dan Multimedia Tan Sri Annuar Musa yang turut digugurkan, akan bertanding atas tiket PN.

Ini kerana, Shahidan yang menyifatkan beliau sebagai calon boleh menang, dilihat lebih mesra PN, terutama PAS, sehingga pernah memberi amaran kepada Zahid supaya tidak menolak Bersatu.

Beliau juga adalah antara yang memainkan peranan dalam memberikan sokongan kepada Pengerusi PN Tan Sri Muhyiddin ketika 15 ahli Parlimen UMNO diketuai Zahid mengkhianati kerajaan PN.

Mengulas lanjut, Shahidan dilaporkan berkata beliau akan berunding dengan akar umbinya terlebih dahulu mengenai parti yang akan ditandinginya di Parlimen Arau.

“Saya calon yang boleh menang, saya akan bertanding. Saya akan bertanya kepada akar umbi mengenai tiket yang mana untuk bertanding di kerusi ini. Saya akan memilih parti yang menuju ke arah perpaduan nasional,” katanya.


India hadapi ‘ribut api’ kerana komen hina Nabi. Berikut apa perlu diketahui

India cuba membendung kesan diplomatik apabila kemarahan semakin meningkat di dunia Islam berikutan komen menghina yang dibuat oleh pegawai parti pemerintah berkenaan Nabi Muhammad SAW.

Emiriah Arab Bersatu (UAE), Malaysia, Oman, dan Iraq adalah antara sekurang-kurangnya 15 negara majoriti Islam yang mengecam kenyataan itu, yang disifatkan sebagai “Islamofobia” dengan beberapa negara memanggil duta India untuk menyatakan bantahan.

Insiden itu mencetuskan bantahan di negara jiran Pakistan dan gesaan dari seluruh rantau itu untuk memboikot barangan India.

Parti Bharatiya Janata (BJP) Hindu yang memerintah India mengambil tindakan disiplin terhadap dua pegawai terbabit, tetapi ribut api yang melibatkan rakan perdagangan utama India masih belum reda.

Berikut adalah apa yang anda perlu tahu.

1. Apakah yang menyebabkan tindak balas itu?

Di tengah-tengah kontroversi itu ialah Nupur Sharma, jurucakap kebangsaan untuk BJP – parti Perdana Menteri India Narendra Modi – kini digantung tugas.

Pada 26 Mei, Sharma membuat komen semasa perbahasan televisyen di saluran berita India tentang Nabi Muhammad SAW yang secara meluas dianggap menyinggung perasaan dan Islamofobia.

Kebanyakan saluran berita India tidak langsung memetik komen asal Sharma.

Sharma kemudian menarik balik kenyataannya dan berkata ia tidak pernah berniat untuk “menyakitkan perasaan agama sesiapa.”

Di Twitter, Sharma menjelaskan kata-katanya adalah tindak balas terhadap komen menghina yang dibuat semasa perdebatan tentang tuhan Hindu.

“Sekiranya kata-kata saya menimbulkan rasa tidak selesa atau melukakan perasaan agama sesiapa pun, saya dengan ini tanpa syarat menarik balik kenyataan saya,” katanya.

Seorang lagi jurucakap BJP, Naveen Jindal, yang telah dikenakan tindakan – juga telah membuat komen tentang Nabi Muhammad di media sosial.

2. Kesan

Pada 5 Jun, BJP berkata parti itu telah menggantung tugas Sharma dan memecat Jindal.

“Parti Bharatiya Janata juga sangat menentang mana-mana ideologi yang menghina atau merendahkan mana-mana mazhab atau agama. BJP tidak mempromosikan individu atau falsafah seperti itu,” kata parti itu dalam satu kenyataan pada 5 Jun tanpa merujuk langsung kepada komen Sharma atau Jindal.

Polis di ibu negara India, Delhi, juga telah mendaftarkan kes terhadap Sharma dan beberapa yang lain yang dituduh mengganggu ketenteraman awam dan hasutan, menurut kenyataan dari akaun Twitter rasmi polis Delhi.

Aduan juga sebelum ini difailkan di Mumbai terhadap Sharma kerana komennya yang menghasut.

Pada 8 Jun, polis India berkata mereka telah menahan seorang bekas ketua pemuda tempatan parti BJP di bandar utara Kanpur kerana menyiarkan kandungan menghasut di media sosial mengenai Nabi Muhammad.

Insiden itu telah membawa kepada bantahan dalam kalangan minoriti Islam negara itu di beberapa negeri. Di Kanpur Uttar Pradesh pada Jumaat, sekurang-kurangnya 54 orang telah ditangkap berhubung protes itu, pegawai kanan polis Kanpur Pramod Kumar memberitahu CNN.

3. Reaksi global

Tindakan BJP menggantung tugas jurucakapnya gagal menghentikan kontroversi yang semakin memuncak di luar sempadan India.

Qatar, Kuwait dan Iran memanggil duta India, dan Majlis Kerjasama Teluk, Arab Saudi, UAE dan Pertubuhan Kerjasama Islam mengeluarkan kenyataan kecaman.

Malaysia adalah negara terbaharu yang mengecam kenyataan tersebut. Kementerian Luar Negeri memanggil Pesuruhjaya Tinggi India ke Malaysia pada Selasa untuk menyampaikan “penolakan sepenuhnya terhadap insiden ini.”

Penunjuk perasaan di bandar Lahore, Pakistan menggesa Perdana Menteri India mengeluarkan permohonan maaf. Dan beberapa kedai di Kuwait telah mengeluarkan produk India dari rak mereka berikutan gesaan yang sama untuk memboikot.

Hashtag “Sesiapa sahaja kecuali Nabi, oh Modi” telah menjadi sohor di Twitter di semua enam negara Teluk, dan sejauh Algeria.

Mufti Besar Oman Sheikh Ahmad Al-Khalili, ketua agama di negara itu, menyifatkan komen Sharma sebagai “peperangan terhadap semua umat Islam” dan satu perkara yang “menyeru semua umat Islam untuk bangkit sebagai satu negara.”

Modi tidak mengulas secara terbuka mengenai insiden itu tetapi kedutaan India di negara-negara Teluk telah membuat kenyataan dengan mengatakan komen itu “tidak, dalam apa cara sekalipun, mencerminkan pandangan kerajaan India” dan kerajaan “memberi penghormatan tertinggi kepada semua agama.”

4. Ancaman daripada al-Qaeda di Benua Kecil India

Menggambarkan Nabi Muhammad SAW dianggap menghina oleh umat Islam dan imej atau komen yang menyinggung pada masa lalu telah membawa kepada pemboikotan besar-besaran, krisis diplomatik, rusuhan dan juga serangan keganasan.

Pada 8 Jun, rangkaian al-Qaeda di Benua Kecil India (AQIS) mengeluarkan kenyataan yang mengutuk komen pegawai BJP dan bertekad untuk membalas dendam, memberi amaran bahawa mereka tidak akan “mendapat perlindungan baik di rumah mahupun di pejabat tentera mereka yang dilindungi kubu.”

Tetapi Mohammed Sinan Siyech, seorang penganalisis kanan di Pusat Antarabangsa bagi Keganasan Politik dan Penyelidikan Keganasan, berkata bahawa ancaman sebegitu lebih kepada strategi pengambilan daripada rancangan yang kukuh.

“Dalam beberapa cara inilah mereka cuba menghebahkan pandangan mereka daripada mengambil tindakan,” kata Siyech.

AQIS tidak merekrut ramai orang sejak ditubuhkan di benua kecil itu pada 2014, jadi mungkin tidak mempunyai kapasiti untuk melakukan serangan sedemikian, katanya.

Pada 2015, militan Islam menyerang pejabat majalah satira Perancis Charlie Hebdo, yang telah mencetak kartun Nabi Muhammad, dan sebuah pasar raya Yahudi di Paris, membunuh 17 orang.

Kenyataan Nupur Sharma mencetuskan bantahan besar-besaran umat Islam di India. – Gambar PTI

5. Sikap terhadap umat Islam di India

Bagi kebanyakan 200 juta umat Islam India, komen Sharma bukanlah satu insiden terpencil.

Komen itu menyusul di tengah-tengah trend yang lebih meluas di India – bertindak keras terhadap penduduk minoriti Islam – sejak parti BJP Modi berkuasa hampir lapan tahun lalu.

Penganalisis berkata terdapat peningkatan sokongan terhadap kumpulan nasionalis Hindu ekstremis dan disyaki jenayah kebencian terhadap umat Islam sejak 2014.

Pada Januari, seorang ahli kanan parti politik Hindu Mahasabha berhaluan kanan menyeru penyokongnya untuk membunuh orang Islam dan “melindungi” negara. Ia mencetuskan bantahan yang diburukkan lagi dengan kurangnya tangkapan.

Pada Februari, negeri selatan India, Karnataka mengharamkan pemakaian tudung di dalam bilik darjah, mencetuskan protes di negeri itu dan bandar-bandar utama termasuk ibu negara New Delhi.

Demonstrasi itu mencetuskan protes saingan daripada penganut Hindu sayap kanan yang melaungkan slogan agama untuk menyokong BJP.

Pada 2018, Menteri Dalam Negeri India Amit Shah berkata pendatang Islam dan pencari suaka dari Bangladesh adalah “anai-anai” dan berjanji untuk menghapuskan mereka.

Dan antara 2015 dan 2018, berlaku pembunuhan terhadap berpuluh-puluh orang – kebanyakannya beragama Islam – kerana didakwa memakan atau membunuh lembu, haiwan yang dianggap suci oleh penganut Hindu, menurut Human Rights Watch.

Pada 2019, Parlimen India meluluskan rang undang-undang yang akan memberi pendatang dari tiga negara jiran laluan kepada kewarganegaraan – kecuali orang Islam. Ia membawa kepada protes berpanjangan dan kecaman peringkat antarabangsa.

Dan pada Disember 2020, Uttar Pradesh menggubal undang-undang antipenukaran yang kontroversi, menjadikannya lebih sukar bagi pasangan antara agama untuk berkahwin atau untuk orang memeluk Islam atau Kristian.

Semua ini, kata penganalisis, adalah bukti bahawa Modi dan parti BJP telah mendorong agenda nasionalisme Hindu kepada India sekular, sebuah negara dengan 1.3 bilion penduduk.

6. Apa reaksi BJP tentang hubungan India dengan negara Teluk

Penganalisis berkata Modi melalui sedikit kesulitan antara memastikan sekutu antarabangsanya yang beragama Islam gembira, sambil mendorong agenda nasionalis Hindu partinya di India.

“Modi telah berusaha keras untuk menghalang agenda politik domestik partinya daripada tumpah dan meracuni hubungan India dengan negara-negara Teluk,” kata Hasan Alhasan, seorang felo yang berpangkalan di Bahrain di Institut Kajian Strategik Antarabangsa yang menyelidik dasar luar India di Teluk .

“Sejauh mana komen Sharma telah mengaburkan hubungan India dengan negara-negara Teluk tidak pernah berlaku sebelum ini, dan itu sudah tentu kerana dia adalah jurucakap BJP.”

India berdepan banyak kerugian jika ia tidak dapat menutup kontroversi itu. Ia datang ketika negara-negara Teluk dan India ingin meningkatkan perkongsian ekonomi mereka.

India, pengimport minyak ketiga terbesar di dunia, melihat ke Timur Tengah untuk 65 peratus daripada minyak mentahnya. Negara Asia Selatan itu juga menghantar ke negara-negara Teluk berjuta-juta pekerja yang membawa pulang wang berbilion dolar setiap tahun.

Sementara UAE telah memilih India antara tujuh negara lain sebagai rakan ekonomi masa depannya.

Negara-negara Teluk merupakan sumber utama import minyak dan gas India, dengan perdagangan dua hala bernilai lebih AS$100 bilion, menurut Alhasan. – CNN


Lautan pakaian merah di kedai Arab Saudi, tetapi jangan sebut Valentine

Lautan pakaian berwarna merah dipamerkan di hadapan premis perniagaan, namun peningkatan promosi Hari Valentine, hilang sesuatu – nama festival berkenaan.

Tatkala jualan meningkat dan hadiah Valentine semakin menjadi biasa bagi kebanyakan populasi muda Arab Saudi, perkataan ‘Valentine’ tidak kelihatan di mana-mana.

“Pihak pengurusan telah meminta kami untuk menghiasi paparan tingkap dengan pakaian dalam merah… tetapi tanpa menyebut Hari Valentine,” kata seorang jurujual di sebuah pusat beli-belah di Riyadh.

Barang dipamerkan itu dilihat mewakili perubahan populasi muda Arab Saudi, di mana pihak penguat kuasa agama kekal berpegang teguh kepada larangan menjual barangan berkaitan Hari Valentine, selain individu berpakaian merah pada 14 Februari.

Hari Valentine mempunyai asal-usul yang samar-samar sejak zaman Rom, apabila beberapa kesatria Kristian yang terbunuh dinamakan Valentine.

Perayaan untuk pasangan kekasih, disambut secara meluas di seluruh dunia, adalah dilarang keras di bawah kerajaan Arab Saudi yang hanya akan menetapkan cuti umat Islam dan hari kebangsaannya pada September.

Bagaimanapun, Arab Saudi dilihat telah mengalami perubahan sosial setelah cuba menampilkan imej yang lebih menarik dan mempelbagaikan ekonominya yang bergantung kepada minyak.

Digerakkan oleh Putra Mahkota Mohammed bin Salman Al Saud, Arab Saudi kini lebih terbuka dan memberi kebebasan kepada wanita, termasuk hak untuk memandu, dan boleh menambah warna pada pakaian mereka selain daripada jubah abaya hitam biasa.

“Kami kini boleh meletakkan pakaian merah untuk kelihatan lebih selesa, malah mempamerkannya pada paparan tingkap,” kata seorang jurujual di Grenada Mall di timur Riyadh.

“Terdapat ramai pelanggan yang meminta pakaian dalam merah semasa Hari Valentine. Pada masa ini, kami menyediakan diskaun, tetapi yang penting kami tidak memanggilnya tawaran Hari Valentine,” kata jurujual itu.

Bagaimanapun, tidak semua orang selesa dengan pakaian dalam yang dipamerkan secara terang-terangan, kerana sejak berdekad lamanya pakaian tersebut disimpan tanpa dipamerkan.

“Saya tidak mahu melihat perkara-perkara ini. Tindakan itu mengganggu saya, tetapi ada orang yang menyukainya dan ini adalah kebebasan mereka untuk memilih,” kata seorang wanita, lengkap bertudung hitam menutup muka, kecuali matanya. – Agensi


1,486 kes baharu semalam, 26,154 pesakit jalani kuarantin di rumah

Kementerian Kesihatan (KKM) memaklumkan jumlah jangkitan Covid-19 di seluruh negara dalam tempoh 24 jam semalam (Isnin, 5 September 2022) turun lagi kepada 1,486 berbanding 1,904 kes yang direkodkan pada Ahad.

Jumlah jangkitan baharu itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,792,942 kes, dengan 4,729,147 pesakit telah sembuh, termasuk 2,897 pesakit telah pulih semalam.

Daripada jumlah jangkitan baharu semalam, 1,037 kes melibatkan individu yang telah menerima suntikan dos penggalak vaksin Covid-19, diikuti 285 kes (penerima dua dos); 160 (individu tidak divaksinasi); dan empat kes (individu yang belum lengkap divaksinasi).

KKM juga memaklumkan sehingga kini, sebanyak 27,546 kes masih aktif, turun berbanding 28,961 yang dicatat pada Ahad.

Jumlah itu termasuk, 26,154 pesakit yang masih menjalani kuarantin di rumah (27,584 pada Ahad); dan 16 ditempatkan di PKRC (18 pada Ahad).

Jumlah pesakit yang dirawat di hospital bagaimanapun naik kepada 1,297 semalam, berbanding 1,286 pesakit pada Ahad, manakala 79 pesakit dimasukkan ke unit rawatan rapi (73 pada Ahad), dengan 43 daripadanya memerlukan alat bantuan pernafasan (36 pada Ahad).

Berikut adalah jumlah kes baharu dan kumulatif positif Covid-19 mengikut negeri sehingga semalam:

KKM juga memaklumkan empat pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau brought in death (BID).

Kes kematian itu dilaporkan di Johor, Negeri Sembilan, Perak, dan Selangor menjadikan sejak Mac 2020 hingga semalam, jumlah kumulatif kematian akibat komplikasi Covid-19 meningkat kepada 36,249 kes, termasuk 7,705 kes BID.

Sementara itu, KKM juga melaporkan satu kluster baharu dikesan di Seremban, Negeri Sembilan. Kluster Taman Bunga Raya melibatkan 10 kes kumpulan berisiko tinggi.


Senarai calon Perikatan Nasional

Bekas Perdana Menteri Tan Sri Muhyiddin Yassin mengetuai calon Perikatan Nasional (PN) dalam Pilihan Raya Umum Ke-15 (PRU-15) apabila bertanding untuk mempertahankan kerusi Parlimen Pagoh yang disandang sejak 1978.

Beliau akan ditentang calon Barisan Nasional Datuk Razali Ibrahim yang pada PRU-14 kalah kepada Syed Saddiq Syed Abdul Rahman di kerusi Parlimen Muar. Muhyiddin juga akan ditentang calon Pakatan Harapan (PH), Iskandar Shah Abd Rahman.

Pada PRU-14 lalu, Muhyiddin yang juga Pengerusi Majlis Pemulihan Negara mengalahkan calon BN dan PAS dengan majoriti 6,927 undi. Beliau memperoleh 23,558 undi, manakala calon BN (16,631 undi), dan PAS (2,483 undi).

Sementara itu, antara nama-nama besar PN yang akan bertanding dan diumumkan malam tadi (1 November 2022) ialah Menteri Kanan Perdagangan Antarabangsa dan Industri Datuk Seri Mohamed Azmin Ali yang akan mempertahankan kerusi Parlimen Gombak.

Azmin akan berdepan calon PH, Datuk Seri Aminudin Shari, dan calon BN, Megat Zulkarnain Omardin.

Sebelum ini, Muhyiddin mengumumkan Menteri Kanan Pendidikan Datuk Dr Radzi Jidin bertanding di Putrajaya; Menteri Pembangunan Wanita, Keluarga dan Masyarakat Datuk Seri Rina Harun (Sepang), dan Timbalan Menteri di Jabatan Perdana Menteri (Parlimen dan Undang-Undang) Datuk Mas Ermieyati Samsuddin (Masjid Tanah).

Menteri Dalam Negeri yang juga Setiausaha Agung PN Datuk Seri Hamzah Zainuddin juga akan mempertahankan kerusinya di Larut pada PRU-15. Antara pencabarnya ialah pendakwah Datuk Kazim Alias, yang akan bertanding atas tiket BN, dan calon PH, Zolkharnain Abidin.

Sementara itu, Timbalan Presiden Bersatu Datuk Seri Ahmad Faizal Azumu disahkan sebagai calon PN bagi kerusi Parlimen Tambun, menentang Presiden PKR Datuk Seri Anwar Ibrahim, dan calon BN Aminuddin Md Hanafiah.

PN juga menurunkan pendatang baharu Sasha Lyna Abdul Latif untuk bertanding di Ampang. Beliau akan berdepan penyandang kerusi Parlimen itu Datuk Zuraida Kamaruddin.

Senarai calon PN


Bekas pesakit Covid-19 perlukan pemakanan sihat

Pemakanan yang baik dan gaya hidup sihat adalah sangat penting semasa proses pemulihan selepas sembuh daripada jangkitan Covid-19 kerana badan memerlukan masa untuk pulih sepenuhnya dengan baik.

Pemakanan sihat dengan seimbang dan pelbagai amatlah penting bagi mendapatkan kembali nutrien yang diperlukan badan bagi proses pemulihan ini.

Menurut Pakar Pemakanan, Pantai Hospital Sungai Petani, Norhayati Samsuddin , ramai yang beranggapan bahawa rawatan Covid-19 tamat selepas sahaja seseorang itu mendapat keputusan negatif bagi virus tersebut.

Menurut Norhayati, setiap pesakit mempunyai kadar pemulihan berbeza dan mengalami simptom yang berlainan dalam tempoh selepas Covid-19.

Justeru perkara penting yang perlu diberi tumpuan adalah mengutamakan gaya hidup aktif dan sihat.

Norhayati memberitahu, ramai juga bekas pesakit yang mengalami kehilangan berat badan yang drastik atas sebab tempoh intubasi yang lama atau stres metabolik yang dialami oleh badan anda selama melawan jangkitan virus.

Oleh itu, pentingnya untuk kita memakan makanan daripada diet yang seimbang dan tidak mengikuti pantang larang yang tidak berasaskan sebab saintifik yang boleh menjadikan keadaan sedia ada lebih teruk.

“Orang ramai boleh menggabungkan kepelbagaian makanan dalam diet dari sumber karbohidrat, protein, lemak sihat dan serat dapat mempercepatkan impak kesembuhan optimum daripada jangkitan Covid-19. Ini kerana setiap kumpulan makanan mempunyai nutrisi yang tersendiri yang penting bagi fungsi badan yang optimum.

“Jadikan piramid makanan Malaysia 2020 yang terkini sebagai bahan rujukan. Selain itu, penggunaan konsep pinggan sihat Malaysia ‘suku-suku separuh’ boleh diterapkan bagi memastikan btelah mengambil nutrisi yang disarankan,” katanya.

Selain pengambilan vaksin, Norhayati memberitahu terdapat tips pemakanan lain untuk meningkatkan imun badan.

Misalnya, vitamin berperanan menjaga sel-sel imun agar dapat berfungsi dengan baik. Jenis vitamin yang diperlukan adalah vitamin A, C, E dan B kompleks.

“Proses pembentukan sistem imun yang kuat juga memerlukan mineral seperti selenium, zink dan zat besi.

“Dengan menambahkan jenis-jenis makanan tinggi vitamin dan mineral, maka dapat meningkatkan lagi imum badan di samping memakan makanan yang seimbang. Pengambilan suplemen juga boleh membantu peningkatan imum, namun haruslah meminta nasihat daripada doktor, pakar pemakanan atau ahli farmasi terlebih dahulu,” katanya.

Tambah Norhayati, air kosong juga amat penting semasa rawatan jangkitan Covid-19. Ini kerana simptom ketara yang dialami pesakit adalah muntah-muntah atau cirit-birit.

“Kedua-dua simptom ini boleh menyebabkan dihidrasi akibat kehilangan cecair badan dalam keadaan drastik. Oleh yang demikian, penggantian cecair dalam badan hendaklah dibuat dengan meminum sekurang kurangnya lapan gelas air kosong sehari. Kekurangan air boleh menyebabkan sel dalam badan tidak boleh berfungsi dengan baik.

“Tetapi bukan semua pesakit boleh mendapat manfaat daripada meminum air dengan banyak, sebagai contoh, pesakit Covid-19 yang juga menghidapi masalah buah pinggang atau pengumpulan cecair dalam paru-paru, perlu menghadkan jumlah cecair yang diambil dalam sehari. Mereka hanya boleh mengambil kuantiti cecair yang dinasihatkan oleh doktor, ahli farmasi atau pakar pemakanan sahaja,” jelasnya.


Babak panas drama: Zul Ariffin sudah beri keterangan kepada SKMM

Pelakon Zul Ariffin yang mencetuskan kontroversi setelah menularkan klip video babak panas dalam drama Perempuan Itu, telah memberi keterangan kepada Suruhanjaya Komunikasi dan Multimedia (SKMM) di ibu pejabatnya di Cyberjaya, hari ini.

Dia mengesahkan hadir dan memberi kerjasama penuh pada SKMM menerusi Instagram Storynya hari ini.

“Saya sudah memberikan kerjasama penuh kepada pihak SKMM berhubung siasatan berkaitan penerbitan drama bertajuk Perempuan Itu,” tulisnya ringkas.

Terdahulu, Zul Ariffin dikehendaki memberikan keterangan susulan tindakannya memuat naik video babak panas dalam drama Perempuan Itu lakonannya bersama pelakon baru, Siti Hariesa di Instagram, baru-baru ini.

Terdahulu, memetik laporan Harian Metro melaporkan SKMM mengesahkan pelakon itu hadir di ibu pejabatnya di Cyberjaya, hari ini.

Sebelumnya, Menteri Komunikasi dan Multimedia, Tan Sri Annuar Musa menerusi akaun Twitter berkata, Zul akan disiasat mengikut Seksyen 233, Akta Komunikasi dan Multimedia (KMM) 1998 berhubung perkara itu.

“Proses undang undang berjalan. Pelakon Zul Arifin akan di siasat di bawah Seksyen 233 Akta KMM (Akta Komunikasi dan Multimedia 1998) kerana ‘posting’ Instagram yang menyalahi undang undang,” tulisnya di Twitter.

Dalam hantaran sama, Annuar berkata, adegan seperti dipaparkan itu tidak akan dibenarkan untuk tayangan sama ada di bulan Ramadan atau bulan lain.


Peguam pertikai SPRM siasat etika hakim, sejak bila ada kuasa?

Bukan bidang kuasa untuk Suruhanjaya Pencegahan Rasuah Malaysia (SPRM) untuk melakukan siasatan ke atas seseorang hakim dalam sistem kehakiman negara, kata seorang peguam kanan.

Peguam berpengalaman, Rafique Rashid mempertikai tindakan Menteri di Jabatan Perdana Menteri (Undang-undang) Datuk Seri Azalina Othman Said selepas mendedahkan Hakim Mahkamah Rayuan, Datuk Nazlan Mohd Ghazali yang dikatakan melanggar Kod Etika Hakim.

Menurut Rafique, Akta Jawatankuasa Etika Hakim 2010 jelas menunjukkan kuasa penuh terletak pada Ketua Hakim negara sebagai Ketua Jawatankuasa, menurut laporan portal MalaysiaNow.

Menurut Seksyen 5 (1) (Keanggotaan Jawatankuasa) menyatakan jawatankuasa hendaklah dalam bilangan ganjil dan terdiri daripada orang yang memegang jawatan atau yang pernah memegang jawatan sebagai Presiden Mahkamah Rayuan, Hakim Besar Mahkamah Tinggi di Malaya, Hakim Besar Mahkamah Tinggi di Sabah dan Sarawak, hakim Mahkamah Persekutuan, Mahkamah Rayuan atau Mahkamah Tinggi sebagaimana yang difikirkan patut oleh Ketua Hakim Negara Mahkamah Persekutuan untuk dilantik.

Manakala Seksyen 5 (2) pula menyatakan: “Ketua Hakim Negara Mahkamah Persekutuan hendaklah menjadi Pengerusi Jawatankuasa, melainkan beliau merupakan pengadu dalam hal tersebut, hakim kanan yang berikutnya hendaklah menjadi pengerusi.”

Semalam, Azalina dilaporkan mengesahkan perkara itu mengatakan hasil siasatan SPRM terhadap Nazlan yang mendapati beliau mempunyai konflik kepentingan ketika mengetuai kes SRC International Sdn Bhd melibatkan bekas Perdana Menteri, Datuk Seri Najib Razak.

Rafique turut menegaskan prosiding siasatan jawatankuasa pula perlu dijalankan secara tertutup dan penuh sulit tanpa pengetahuan umum.

“Kerana isu integriti (kehakiman) penting.

“Menteri dan SPRM pula umum ke seluruh dunia,” katanya.

Sejak semalam, Azalina menerima kritikan terutamanya dalam kalangan pengamal undang-undang yang menyifatkan kenyataan beliau mengenai siasatan SPRM terhadap Nazlan sebagai serangan kepada institusi kehakiman negara.

Tular di media sosial mendesak Azalina tampil membuat penjelasan mengenai perkara tersebut.

Dalam pada itu, Persatuan Undang-Undang Sabah (SLS) juga mempertikai isu sama apabila mengatakan SPRM tidak mempunyai kuasa untuk membuat kesimpulan bahawa Nazlan mempunyai konflik kepentingan atau telah melanggar Kod Etika Hakim 2009.

Pada masa sama, SLS – sekutu Majlis Peguam malaysia – turut menggesa SPRM supaya lebih menghormati pengasingan kuasa dan hanya menjalankan tugas mereka untuk melakukan siasatan.

Presiden SLS, Roger Chin melahirkan kebimbangan terhadap kes Mohd Nazlan kerana kuasa SPRM hanya untuk siasatan rasuah.

Katanya Akta SPRM 2009 adalah undang-undang yang menetapkan SPRM sebagai badan berkanun, dan undang-undang ini menyatakan fungsi pegawai SPRM, termasuk penyiasatan ke atas kesalahan rasuah yang disyaki atau cubaan atau konspirasi untuk melakukan rasuah.

Beliau berkata Akta SPRM 2009 ini tidak menyebut istilah seperti “etika”.

“Kesalahan-kesalahan di bawah akta itu tidak menghairankan semuanya berkaitan dengan rasuah, termasuk antara lain kesalahan memberi atau menerima suapan secara rasuah, menarik balik tender secara rasuah, rasuah, dan menggunakan pejabat untuk suapan.

“Apa yang penting untuk diberi perhatian ialah perkataan ‘etika’ dan frasa ‘konflik kepentingan’ tidak muncul sekali pun dalam akta ini,” katanya dalam satu kenyataan semalam.


Naib Presiden UMNO juga harap kem Dr M pertimbang semula keputusan

Seorang Naib Presiden UMNO, Datuk Seri Mahdzir Khalid mengharapkan parti-parti blok pembangkang yang berada dalam kem Tun Dr Mahathir Mohamad menimbang semula keputusan menolak Memorandum Persefahaman (MoU) demi kepentingan rakyat.

Menteri Pembangunan Luar Bandar itu berkata MoU tersebut tidak akan menghalang proses semak dan imbang dilaksanakan, malah kedudukan pembangkang juga masih kekal cuma ia akan dapat membantu kerajaan dalam menjalankan amanah kepada rakyat yang terjejas akibat krisis kesihatan yang melanda negara.

“Proses semak dan imbang terus dilaksanakan walaupun kerajaan dan pembangkang bersepakat untuk mengambil pendekatan bekerjasama.

“Mereka tetap jadi pembangkang dan boleh membangkang dalam Parlimen tetapi ada persefahaman dan had berhubung hal di luar Parlimen,” katanya dipetik lapor sebuah portal.

Mahdzir terlebih dahulu mendengar taklimat program tanam semula di Dewan Mesyuarat Pusat Pentadbiran Komuniti Felda Lubuk Merbau hari ini.

Mahdzir berkata, menerusi MoU yang dimerterai tiga parti pembangkang tersebut turut diharap mencari jalan supaya dapat bersama kerajaan menangani pandemik Covid-19 dan membangunkan ekonomi.

Terdahulu, Dr Mahathir menyifatkan perjanjian antara blok pembangkang, Pakatan Harapan (PH) dan kerajaan itu terdapat unsur ‘rasuah’ dan ia akan membataskan parti pembangkang dalam membuat kritikan terhadap kerajaan.

“Kita dapati bahawa kalau kita ambil bahagian kerana kita dapat pulangan tertentu, itu bagi kita tak sesuai kerana dia nampak seolah-olah ada unsur rasuah di situ.

“Iaitu kami akan sokong kalau kamu bagi sekian-sekian kepada kami,” katanya.

Terdapat tiga parti yang berada dalam kem Dr Mahathir, ia terdiri daripada parti Warisan, Pejuang dan Muda.

PH dan kerajaan menandatangani MoU Transformasi dan Kestabilan Politik yang berlangsung di Parlimen pada 13 September lalu.

MoU berkenaan yang membentuk satu kerjasama ‘dwipartisan’ dengan menjulang semangat Keluarga Malaysia, mempunyai enam agenda merangkumi pemerkasaan pelan Covid-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.

Untuk rekod, tawaran kerjasama tersebut sebelum ini pernah dibuat oleh Tan Sri Muhyiddin Yassin sebelum meletak jawatan tetapi ditolak mentah-mentah pembangkang.

Hanya dengan kerajaan baharu diterajui UMNO sahaja Ketua Pembangkang Datuk Seri Anwar Ibrahim tunduk dan menerima tawaran MoU tersebut, begitu takut beliau kepada UMNO sehingga mengadaikan prinsip perjuangannya sebelum ini.


YDP Agong perlu bertindak atas nasihat PM dan Kabinet

Saya bersetuju dengan pandangan daripada bekas Ketua Hakim Negara Tun Abdul Hamid dan pakar Perlembagaan Profesor Dr Shamrahayu Abdul Aziz.

Peruntukan Perkara 40 Perlembagaan Persekutuan, amat jelas menunjukkan bahawa dimana YDP Agong perlu bertindak atas nasihat Perdana Menteri dan Kabinet.

Ini amat bertetapan dengan prinsip Raja Berperlembagaan (Constitutional Monarchy). Tambahan pula, semua pihak termasuk Raja-Raja Melayu dan Rakyat, perlu patuh dan menghormati perkara-perkara yang termaktub didalam Perlembagaan Persekutuan Negara Malaysia.

Kerana Perlembagaan ini merupakan undang-undang tertinggi didalam Negara, THE SUPREME LAW OF THE LAND.

Tugasan Baginda sebagai YDP Agong boleh dilihat dengan jelas didalam Sumpah Jawatan Baginda seperti tercatit dalam Jadual ke 4, Perlembagaan Persekutuan.

Baginda YDP Agong didalam menjalankan tugas, berhak untuk mendapat pandangan serta penjelasan daripada pihak-pihak yang Baginda fikirkan sesuai.

Kerana itulah ditubuhkan satu Jawatankuasa Khas Bebas Darurat 2021, ditubuhkan mengikut Seksyen 2 Ordinan Darurat (Kuasa-Kuasa Perlu) 2021, yang di Pengerusikan oleh Tun Ariffin Zakaria, bekas Ketua Hakim Negara.

Sekian.

Tan Sri Mohamed Apandi Ali
Beliau merupakan bekas Peguam Negara dan pengamal undang-undang.

*Kenyataan ini adalah pandangan peribadi penulis berhubung isu semasa. Artikel ini tidak semestinya mencerminkan pendirian rasmi Agenda Daily.


Liew Chin Tong kekal ketuai DAP Johor

Pengerusi DAP Johor Liew Chin Tong terus kekal mengetuai kepimpinan negeri bagi penggal keempat berturut-turut menerusi pemilihan yang diadakan sempena Konvesyen Biasa DAP Johor 2021 hari ini, lapor Bernama.

Keputusan itu diumumkan oleh Speaker Konvensyen merangkap Ahli Parlimen Rasah Cha Kee Chin selepas selesai mesyuarat tertutup membabitkan 15 ahli jawatankuasa baharu yang dilantik.

Selain Liew, Ahli Parlimen Kulai Teo Nie Ching dan Ahli Dewan Undangan Negeri (ADUN) Bekok Dr S.Ramakrishnan turut mengekalkan jawatan masing-masing sebagai Timbalan Pengerusi dan Naib Pengerusi.

ADUN Paloh Sheikh Umar Bagharib Ali, sebelum ini Setiausaha Publisiti, dilantik sebagai Naib Pengerusi manakala ADUN Stulang Andrew Chen Kah Eng sebagai setiausaha baharu sekali gus mengetepikan ADUN Skudai Tan Hong Pin yang sebelum ini memegang jawatan tersebut, yang turut tidak tersenarai dalam barisan 15 ahli jawatankuasa baharu.

Mesyuarat sama juga menetapkan jawatan Bendahari disandang oleh ADUN Penggaram Gan Peck Cheng; Setiausaha Organisasi (Ahli Parlimen Kluang Wong Shu Qi), Penolong Setiausaha Organisasi (Ho Bao Kheong), Setiausaha Publisiti ( ADUN Johor Jaya Liew Cai Tung), Penolong Setiausaha Publisiti (Marina Ibrahim) dan Pengarah Pendidikan Politik Negeri (ADUN Senai Alan Tee Boon Tsong).

Ahli Parlimen Bakri Yeo Bee Yin, bekas Pengerusi DAP Johor Boo Cheng Hau, Lim Eng Guan, ADUN Bentayan Ng Yak Howe, ADUN Pekan Nanas Yeo Tung Siong dan ADUN Jementah Tan Chen Choon dan M. Kannan pula dipilih sebagai ahli jawatankuasa biasa.

Selain itu, jawatankuasa bersetuju melantik Boon Sin Wei sebagai Setiausaha Kerja dan Ahli Parlimen Labis Pang Hok Liong sebagai Ketua Biro Guaman.


Visa ‘Jho Low 2.0’ dibatalkan, Thailand akan usir keluar

Visa ahli perniagaan Malaysia yang menjadi buruan Teow Wooi Huat telah dibatalkan dan sedang menunggu untuk diusir keluar oleh pihak berkuasa Thailand.

Penguasa Polis Sadao Kolonel Bunthaeng Laocharoen berkata Teow, 55, pengasas MBI Group International, telah diserahkan kepada Polis Imigresen di Songkhla dan kemudian dipindahkan ke Pejabat Imigresen Suan Plu di Bangkok, menurut laporan Bernama.

Bunthaeng menafikan laporan media bahawa Teow telah ditahan di wilayah selatan Songkhla pada Jumaat atas tuduhan berhubung pengubahan wang haram yang mempunyai kaitan dengan perniagaan perjudian dalam talian di Danok, Sadao.

“Teow ada dalam senarai Notis Merah Interpol dan dipanggil bagi dimaklumkan visanya telah dibatalkan. Dia tidak akan didakwa di Thailand,” katanya.

Sementara itu, Timbalan Pesuruhjaya Biro Imigresen, MejarJeneral Achayon Kraithong memberitahu Bernama bahawa Teow akan diusir keluar.

Mengenai ke mana dia akan diusir keluar, Achayon berkata: “Sekarang, ia dalam proses pertimbangan imigresen”.

Media melaporkan Teow yang digelar Jho Low 2, merujuk kepada seorang lagi ahli perniagaan Malaysia yang sedang diburu Low Taek Jho yang dikaitkan dengan skandal 1MDB, telah melarikan diri ke Dannok di Sadao pada 2020.

Bangkok Post melaporkan Teow mengasaskan MBI Group dan mengendalikan kompleks hiburan termasuk resort di bandar Danok di sempadan Thailand-Malaysia.

Teow membina empayar perniagaan daripada skim pelaburan dalam talian yang memikat pelabur dari China, Thailand, Malaysia, Indonesia dan Macau.

Pada 2017, Teow pada mulanya telah ditahan Biro Kawalan Narkotik (NSB) Thailand atas tuduhan kesalahan dadah, namun dia melarikan diri dari Songkhla dan terlepas daripada hukuman mati.

Pada 2019, pihak berkuasa Malaysia membekukan 91 akaun bank berjumlah RM177 juta yang dikaitkan dengan MBI Group International ketika itu. Bank Negara telah menyenaraikan syarikat itu sebagai syarikat yang menjalankan skim kewangan meragukan.


Mungkinkah Anwar merancang strategi lain untuk jatuhkan Ismail Sabri pula?

“Saya ucap terima kasih… Ismail Sabri ini mewakili UMNO dan dia bincang dengan Anwar dan DAP. Saya bergurau dengan dia, No Anwar No DAP, ini nampak dah berubahlah.

“Dia kata ini kerana semangat titah tuanku (Yang di-Pertuan Agong Al-Sultan Abdullah Ri’ayatuddin Al-Mustafa Billah Shah) untuk kerjasama (dengan semua pihak),” kata Datuk Seri Anwar Ibrahim dipetik dari MalaysiaKini.

Demikianlah gembiranya pemimpin UMNO yang sebelum ini kuat bersekutu dengan blok pembangkang menumbangkan Kerajaan Perikatan Nasional (PN), apabila Anwar ‘mengesahkan’ Perdana Menteri, Datuk Seri Ismail Sabri Yaakob yang ditemuinya semalam, mewakili UMNO, seolah-olah kerajaan sekarang adalah Kerajaan UMNO.

Ismail Sabri adalah Naib Presiden UMNO dan beliau bersama ramai lagi Ahli Parlimen (MP) parti berkenaan kekal bersama Kerajaan PN dan Perdana Menteri (PM) ketika itu, Tan Sri Muhyiddin Yassin, sehingga akhir.

Sebaliknya, ‘murid’ Anwar, Presiden UMNO Datuk Seri Ahmad Zahid Hamidi – yang kini berdepan puluhan tuduhan jenayah di mahkamah – membawa bersama 14 MP parti itu, termasuk dua bekas menteri Kabinet Muhyiddin, menarik diri daripada menyokong PN.

Susulan itu Muhyiddin terpaksa meletak jawatan PM pada 16 Ogos lalu kerana hilang sokongan di Dewan Rakyat.

Ismail Sabri kemudian diangkat sebagai PM ke-9 setelah mendapat sokongan 50 MP parti gabungan PN, termasuk empat MP Bebas pro-PN, dengan mengenakan beberapa syarat termasuk memastikan Jemaah Menteri yang bakal dilantik bukan daripada individu yang berdepan sebarang pertuduhan jenayah di mahkamah.

Bagaimanapun, setakat ini Ismail Sabri tidak pernah mengumumkan sama ada pentadbirannya sekarang adalah Kerajaan Barisan Nasional (BN)/UMNO atau Kerajaan PN, sebaliknya pemimpin UMNO mengatakan ianya adalah Kerajaan BN. UMNO adalah parti dominan dalam BN.

‘Pengumuman’ Anwar bahawa Ismail Sabri mewakili UMNO tentunya mengembirakan 15 MP parti itu yang berjaya menumbangkan Kerajaan PN dan Muhyiddin. Tetapi apakah benar Ismail Sabri adalah ‘PM yang mewakili UMNO’ sebagaimana di dakwa Anwar? Atau kenyataannya sekadar untuk mencetuskan kemarahan PN?

Umum mengetahui taktik dan strategi Anwar setelah beberapa kali gagal merebut kerusi PM Malaysia, sejak 1990-an lalu.

Ketika Pakatan Harapan (PH) memerintah dengan Tun Dr Mahathir Mohamad menjadi PM, Anwar menggunakan DAP untuk mendesak Dr Mahathir menyerahkan jawatan PM kepadanya.

Hingga ke satu peringkat, Anwar mula menyedari bahawa Dr Mahathir tidak akan memberinya peluang menduduki kerusi PM. Namun, akhirnya Dr Mahathir melepaskan jawatan PM tetapi tidak diserahkan kepada Anwar.

Muhyiddin yang mendapat sokongan majoriti MP, termasuk daripada UMNO dan PAS diangkat sebagai PM ke-8 pada 1 Mac 2020, setelah Anwar gagal mendapat sokongan majoriti MP.

Anwar adalah rakan rapat Zahid sejak kedua-duanya mempunyai jawatan Timbalan Presiden UMNO dan Ketua Pemuda UMNO yang cuba menjatuhkan Dr Mahathir pada 1990-an sebelum Anwar dipecat dari parti itu dan jawatan Timbalan Perdana Menteri.

Presiden PKR itu juga dikatakan mempengaruhi Zahid serta menyusun strategi politik ‘murid dan cikgu’ seperti dalam klip audio sebelum ini. Malah, kejatuhan Kerajaan PN digerakkan serentak oleh kedua-duanya dengan bantuan bekas Presiden UMNO Datuk Seri Najib Razak.

Anwar menjalankan strategi dengan mendakwa memperoleh majoriti sokongan, tetapi tidak dapat dibuktikannya sehinggalah Zahid membawa 14 MP UMNO menarik sokongan terhadap Kerajaan PN dan Muhyiddin, sekali gus membuka peluang kepada Anwar untuk bersaing semula merebut kerusi yang telah lama diidamkan.

Namun, Zahid, walaupun ‘sayangkan’ Anwar, tetap terikat dengan janji parti itu untuk tidak menyokong gurunya itu dan DAP, sebaliknya menandatangani akuan bersumpah memilih Ismail Sabri.

Sebab itu apabila Anwar membuat kenyataan bahawa Ismail Sabri mewakili UMNO dalam pertemuan yang turut disertai Presiden AMANAH, Mohamad Sabu dan Setiausaha Agung DAP, Lim Guan Eng, semalam, ianya seolah-olah ada sesuatu yang tersembunyi di sebaliknya.


99.4 peratus kes baharu Covid-19 kategori satu, dua: KP Kesihatan

Sebanyak 99.4 peratus atau 32,617 kes daripada 32,800 kes harian Covid-19 yang dilaporkan semalam adalah kategori satu dan dua, kata Ketua Pengarah Kesihatan Tan Sri Dr Noor Hisham Abdullah.

Beliau berkata daripada jumlah keseluruhan kes harian yang dilaporkan semalam itu, sebanyak 12,726 kes atau 38.80 peratus dalam kategori satu sementara 19,891 kes (60.64 peratus) dalam kategori dua, lapor Bernama.

“Sebanyak 70 kes atau 0.21 peratus dalam kategori tiga, 78 kes (0.24 peratus) kategori empat dan 35 kes (0.11 peratus) kategori lima menjadikan peratusan keseluruhan ketiga-tiga kategori ini sebanyak 0.56 peratus,” katanya dalam kenyataan hari ini.

Menurut Dr Noor Hisham kadar kebolehjangkitan atau Rt yang dicatatkan di seluruh negara setakat semalam ialah 1.03, menurun sedikit berbanding 1.04 yang dicatatkan pada Khamis 10 Mac.

Beliau berkata pada 11 Mac sebanyak 2,135 kes Covid-19 dimasukkan ke hospital awam dengan 833 kes atau (39 peratus) adalah kategori tiga, empat dan lima sementara 1,302 kes (61 peratus) adalah kategori satu dan dua.

Dr Noor Hisham berkata individu positif Covid-19 kategori 2B dan ke atas sama ada berisiko tinggi atau tidak atau memiliki gejala yang semakin teruk dikehendaki hadir ke Pusat Penilaian Covid-19 (CAC) atau hospital terdekat bagi pemeriksaan lanjut tanpa menunggu panggilan telefon daripada CAC.

Kategori 2B Covid-19 adalah pada tahap sederhana dengan gejala demam berpanjangan, kesukaran bernafas apabila melakukan aktiviti, sakit dada, tidak boleh makan dan minum, kelesuan bertambah buruk, memerlukan bantuan untuk berjalan, berterusan mengalami batuk dan loya atau muntah dan cirit-birit, status mental pada tahap keliru atau kurang tahap sedar dan kurang pengeluaran air kencing dalam masa 24 jam.

Sementara itu Dr Noor Hisham berkata setakat semalam tujuh negeri merekodkan peratusan pengisian katil Covid-19 kes kritikal atau Unit Rawatan Rapi (ICU) melebihi 50 peratus iaitu Kelantan 75 peratus, Johor (68 peratus), Wilayah Persekutuan (WP) Putrajaya (67 peratus), WP Kuala Lumpur (58 peratus), Selangor (57 peratus), Pulau Pinang (51 peratus) dan Melaka (50 peratus).


Ramalan cuaca hujan berterusan di beberapa negeri

Jabatan Meteorologi Malaysia (MetMalaysia) mengeluarkan amaran hujan berterusan peringkat bahaya, buruk dan waspada yang dijangka berlaku di kebanyakan negeri sehingga Selasa ini (4 Jan).

MetMalaysia dalam kenyatan hari ini memaklumkan negeri-negeri itu adalah Johor, Pahang, Negeri Sembilan, Melaka, Sabah, Kelantan, Terengganu, Perak, Selangor, Kuala Lumpur dan Putrajaya, menurut laporan Bernama.

Amaran hujan sangat lebat berterusan peringkat bahaya diramalkan di Johor membabitkan Daerah Tangkak, Muar, Batu Pahat, Pontian dan Johor Bahru hari ini.

Amaran hujan lebat berterusan (buruk) pula dijangka berlaku di Pahang melibatkan Jerantut, Maran, Kuantan, Bera, Pekan dan Rompin, selain seluruh Negeri Sembilan dan Melaka sehingga esok.

Ia turut melibatkan lima daerah di Johor iaitu Segamat, Kluang, Mersing, Kulai dan Kota Tinggi, serta Sabah iaitu di Sandakan (Telupid, Beluran dan Sandakan) dan Kudat.

Menurut kenyataan itu lagi, hujan berterusan (waspada) dijangka berlaku di Kelantan, Terengganu dan Pahang melibatkan Cameron Highlands, Lipis, Raub, Bentong dan Temerloh, manakala di Sabah pula melibatkan Pantai Barat (Tuaran, Ranau dan Kota Belud) dan Sandakan (Kinabatangan) sehingga Selasa.

Situasi sama turut dijangka berlaku di Perak melibatkan Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim, selain Selangor, Kuala Lumpur dan Putrajaya yang akan berterusan sehingga esok.


Pemilihan PKR: Afdlin Shauki pula tewas di Setiawangsa

Selepas dua artis – Datuk Hans Isaac dan penyanyi Syed Ahmad Abdul Rahman Alhadad atau Altimet – gagal merebut jawatan ketua cabang pada pemilihan PKR 2022, kini giliran seorang lagi selebriti turut kecundang.

Pelakon, penerbit dan pengarah Datuk Afdlin Shauki tewas dalam saingan merebut jawatan Ketua Cabang PKR Setiawangsa.

Cabang itu dimenangi penyandang yang juga Ahli Parlimen Setiawangsa, Nik Nazmi Nik Ahmad selepas memperoleh 482 undi, sementara Afdlin sekadar berpuas hati dengan 372 undi.

Keputusan terbaru itu, menyaksikan saingan membabitkan personaliti dan artis dalam Pemilihan PKR 2022 kali ini gagal meraih kejayaan.

Terdahulu, Hans Isaac dan Altimet juga tewas dalam saingan merebut jawatan Ketua Cabang Ampang.

Hans atau nama sebenarnya Gerald Hans Isaac, 51, sekadar memproleh 609 undi sementara Altimet (589 undi).

Pemilihan bagi Ketua Cabang Ampang dimenangi Daing Muhammad Reduan Bachok, yang memperoleh 942 undi.


Kabinet berorientasikan hasil: PM

Assalamualaikum Warahmatullahi Wabarakatuh dan Salam Sejahtera

Keluarga Malaysia yang saya kasihi sekalian,

1. Segala puji dan syukur saya panjatkan kepada Allah SWT kerana atas berkat dan rahmat-Nya, dapat saya mengumumkan barisan Kabinet yang telah mendapat perkenan Kebawah Duli Yang Maha Mulia Seri Paduka Baginda Yang di-Pertuan Agong, Al-Sultan Abdullah
Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah.

2. Barisan Kabinet yang dibentuk hari ini merupakan pasukan pengurusan yang akan bekerja bersama rakyat. Kabinet ini perlu bertindak pantas dan bersepadu dalam usaha membebaskan Malaysia daripada ancaman pandemik COVID-19, kegawatan ekonomi serta kekusutan politik.

3. Umum mengetahui saya menerima kerajaan ini dalam keadaan seadanya. Justeru, pembentukan Kabinet ini merupakan satu formulasi semula berdasarkan situasi semasa, demi mengekalkan kestabilan dan meletakkan kepentingan serta keselamatan Keluarga Malaysia lebih daripada segala-galanya.

4. Saya akui bahawa kita sedang berada dalam keadaan yang getir akibat pandemik COVID-19, kegawatan ekonomi dan diburukkan lagi dengan ketidakstabilan politik negara.

5. Berdasarkan ramalan Pertubuhan Kesihatan Sedunia (WHO), kita akan hidup bersama COVID-19 sebagai endemik, yang bersifat kekal dan menjadi sebahagian daripada kehidupan manusia.

6. Dunia mencatatkan kemunculan Variant of Concern (VOC) yang lebih agresif dan rekod di seluruh dunia menunjukkan mereka yang telah divaksinasi masih boleh dijangkiti COVID19.

7. Oleh itu, kerajaan akan memperkasa Agenda Nasional Malaysia Sihat (ANMS) dalam mendidik Keluarga Malaysia untuk hidup bersama virus ini. Kita perlu terus mengawal segala risiko COVID-19 dan mengamalkan norma baharu dalam kehidupan seharian.

Keluarga Malaysia yang saya kasihi,

8. Saya akan memastikan barisan Kabinet komited menjayakan agenda negara, melalui jalinan kerjasama rentas parti bagi memacu pemulihan ekonomi demi kesejahteraan rakyat.

9. Selaras dengan hala tuju Pelan Pemulihan Negara (PPN), aktiviti ekonomi akan dibuka secara berfasa bagi membolehkan rakyat mula bekerja dan mencari nafkah dengan selamat.

10. Barisan Kabinet ini dipilih daripada kombinasi mereka yang berpengalaman, diyakini mampu membantu negara memulihkan ekonomi dengan menyokong usahawan, memudah cara perniagaan, dan merancakkan semula aktiviti ekonomi serta meningkatkan keyakinan pelabur.

11. Bagi mendepani cabaran semasa, Kabinet ini perlu berorientasikan hasil yang berlandaskan kepada tiga prinsip iaitu:

a. Peka dengan keperluan semasa
b. Bertanggungjawab dan amanah
c. Mengembalikan semula keyakinan rakyat

12. Sesungguhnya, barisan Kabinet ini juga mengambil pendekatan baharu yang bersifat lebih terbuka, dengan menyantuni aspirasi Keluarga Malaysia melalui penyampaian perkhidmatan dan maklumat yang lebih efisien.

13. Selain itu, penularan COVID-19 di peringkat global dan dalam negara turut memberi kesan langsung kepada pertumbuhan dan permintaan ekonomi tempatan. Saya juga akui keadaan ekonomi negara perlu dipulihkan segera.

14. Sehubungan itu, barisan Kabinet dan kementerian perlu dipastikan berupaya menggalas tanggungjawab ini dengan komited dan lebih proaktif.

15. Saya berharap pelantikan Kabinet ini akan memberi keyakinan baharu untuk negara bangkit dan bersatu dalam melawan COVID-19 serta membebaskan Keluarga Malaysia daripada kesengsaraan hidup akibat pandemik

16. Saya akan pastikan Kabinet ini menekankan budaya kerja berprestasi tinggi. Justeru, setiap kementerian perlu membuat perancangan jangka pendek dan jangka panjang serta mencapai sasaran yang ditetapkan. Untuk itu, setiap kementerian perlu membuktikan pencapaian awal dalam tempoh 100 hari pertama.

Keluarga Malaysia yang saya kasihi,

17. Realitinya, kita masih berhadapan dengan cabaran dan rintangan. Pun begitu, saya yakin dan percaya bahawa tidak ada masalah yang tidak dapat diselesaikan kerana Yang Maha Esa tidak akan menguji hamba-Nya melebihi kemampuan.

18. Oleh itu, marilah kita menggembleng segala usaha dan daya serta bekerja bersama rakyat dalam misi memulihkan negara.

19. Namun, Kabinet saya tidak boleh bekerja bersendirian. Kami memerlukan dukungan semua penjawat awam dan seluruh Keluarga Malaysia.

20. Dengan sukacitanya saya mengumumkan senarai Menteri dan Timbalan Menteri yang telah mendapat perkenan Kebawah Duli Yang Maha Mulia Seri Paduka Baginda Yang di-Pertuan Agong:

Menteri Kanan Perdagangan Antarabangsa dan Industri
Datuk Seri Mohamed Azmin Ali
Timbalan Menteri: Datuk Lim Ban Hong

Menteri Kanan Pertahanan
Datuk Seri Hishammuddin Hussein
Timbalan Menteri: Datuk Seri Ikhmal Hisham bin Abdul Aziz

Menteri Kewangan
Senator Tengku Datuk Seri Zafrul Tengku Abdul Aziz
Timbalan Menteri I: Mohd Shahar Abdullah
Timbalan Menteri II: Yamani Hafez Musa

Menteri Kanan Kerja Raya
Datuk Seri Fadillah Yusof
Timbalan Menteri: Datuk Arthur Joseph Kurup

Menteri Kanan Pendidikan
Senator Datuk Dr Mohd Radzi Md Jidin
Timbalan Menteri I: Senator Datuk Dr Mah Hang Soon
Timbalan Menteri II: Datuk Mohamad Alamin

Menteri Di Jabatan Perdana Menteri (Ekonomi)
Datuk Seri Mustapa Mohamed
Timbalan Menteri: Eddin Syazlee Shith

Menteri Di Jabatan Perdana Menteri (Tugas-Tugas Khas)
Datuk Dr Abdul Latiff Ahmad
Timbalan Menteri: Datuk Mastura Tan Sri Mohd Yazid

Menteri Di Jabatan Perdana Menteri (Parlimen dan Undang-Undang)
Datuk Seri Dr Wan Junaidi Tuanku Jaafar
Timbalan Menteri: Datuk Mas Ermieyati Samsuddin

Menteri Di Jabatan Perdana Menteri (Hal Ehwal Agama)
Senator Idris Ahmad
Timbalan Menteri: Datuk Ahmad Marzuk Shaary

Menteri Di Jabatan Perdana Menteri (Hal Ehwal Sabah dan Sarawak)
Datuk Seri Dr Maximus Johnity Ongkili
Timbalan Menteri: Datuk Hanifah Hajar Taib

Menteri Pengangkutan
Datuk Seri Ir. Dr Wee Ka Siong
Timbalan Menteri: Datuk Henry Sum Agong

Menteri Alam Sekitar
Datuk Seri Tuan Ibrahim Tuan Man
Timbalan Menteri: Datuk Dr Mansor Othman

Menteri Sumber Manusia
Datuk Seri Saravanan Murugan
Timbalan Menteri: Datuk Awang Hashim

Menteri Wilayah Persekutuan
Datuk Seri Shahidan Kassim
Timbalan Menteri: Datuk Seri Jalaluddin Alias

Menteri Wanita, Keluarga dan Masyarakat
Datuk Seri Rina Harun
Timbalan Menteri: Datuk Siti Zailah Mohd Yusoff

Menteri Pengajian Tinggi
Datuk Dr Noraini Ahmad
Timbalan Menteri: Senator Datuk Dr Ahmad Masrizal Muhammad

Menteri Tenaga dan Sumber Asli
Datuk Seri Takiyuddin Hassan
Timbalan Menteri: Datuk Ali Anak Biju

Menteri Dalam Negeri
Datuk Seri Hamzah Zainuddin
Timbalan Menteri I: Datuk Seri Ismail Haji Mohamed Said
Timbalan Menteri II: Jonathan Yassin

Menteri Kesihatan
Khairy Jamaluddin Abu Bakar
Timabalan Menteri I: Datuk Dr Noor Azmi Ghazali
Timbalan Menteri II: Datuk Aaron Ago Dagang

Menteri Pertanian dan Industri Makanan
Datuk Seri Ronald Kiandee
Timbalan Menteri I: Datuk Seri Ahmad Hamzah
Timbalan Menteri II: Datuk Dr Nik Muhammad Zawawi Salleh

Menteri Pembangunan Luar Bandar
Datuk Seri Mahdzir Khalid
Timbalan Menteri I: Datuk Seri Abdul Rahman Mohamad
Timbalan Menteri II: Datuk Hasbi Habibollah

Menteri Luar Negeri
Datuk Saifuddin Abdullah
Timbalan Menteri: Datuk Kamarudin Jaffar

Menteri Perdagangan Dalam Negeri dan Hal Ehwal Pengguna
Datuk Alexander Nanta Linggi
Timbalan Menteri: Datuk Rosol Wahid

Menteri Komunikasi dan Multimedia
Tan Sri Annuar Musa
Timbalan Menteri: Datuk Zahidi Zainul Abidin

Menteri Perumahan dan Kerajaan Tempatan
Datuk Seri Reezal Merican Naina Merican
Timbalan Menteri: Datuk Seri Ismail Abdul Mutalib

Menteri Sains, Teknologi dan Inovasi
Datuk Seri Dr Adham Baba
Timbalan Menteri: Datuk Amzad Mohamed @ Hashim

Menteri Pembangunan Usahawan dan Koperasi
Tan Sri Noh Haji Omar
Timbalan Menteri: Muslimin Yahaya

Menteri Perusahaan, Perladangan dan Komoditi
Datuk Zuraidah Kamaruddin
Timbalan Menteri I: Datuk Seri Wee Jeck Seng
Timbalan Menteri II: Willie Mongin

Menteri Pelancongan, Kesenian dan Kebudayaan
Datuk Seri Nancy Shukri
Timbalan Menteri: Datuk Seri Dr Santhara Kumar Ramanaidu

Menteri Perpaduan Negara
Datuk Halimah Mohamed Sadique
Timbalan Menteri: Senator Wan Ahmad Fayshal Wan Ahmad Kamal

Menteri Belia dan Sukan
Datuk Seri Ahmad Faizal Datuk Azumu
Timbalan Menteri: Senator Datuk Seri Ti Lian Ker

21. Ogos yang bermakna ini, marilah kita bangkit bersama untuk kembalikan semula sinar kegemilangan Malaysia di mata dunia.

22. Saya ucapkan tahniah kepada semua anggota Jemaah Menteri dan Timbalan Menteri. Pesan saya hanya satu – jalankan tugas yang telah diberikan dengan amanah, demi rakyat dan negara.

23. Saya juga ingin mengucapkan berbanyak terima kasih kepada ketua-ketua parti yang telah memberikan pandangan.

24. Duli Yang Maha Mulia Seri Paduka Baginda Yang di-Pertuan Agong juga telah memperkenan Istiadat Mengangkat Sumpah Jawatan dan Setia serta Sumpah Simpan Rahsia di hadapan Baginda, yang akan diadakan pada Isnin, 30 Ogos 2021, jam 2:30 petang, di Istana Negara, Kuala Lumpur.

25. Semoga Allah SWT memberikan kekuatan kepada barisan Kabinet untuk menjalankan tugas dengan penuh tanggungjawab dan beramanah.

26. Ayuh membulat tekad, bekerja bersama rakyat!

Datuk Seri Ismail Sabri Yaakob
Perdana Menteri


Lokman Adam mohon maaf fitnah Annuar Musa

“Kepada Allah saya berserah… Selamat Berpuasa. Semoga Ibadat diterima Allah.”

Ringkas sahaja ulasan Menteri Wilayah Persekutuan, Tan Sri Annuar Musa ketika memuat naik pernyataan maaf Lokman Adam dalam laman Facebook beliau hari ini.

Lokman yang dibuang daripada UMNO pada 2020 membuat permohonan maaf kerana memfitnah Annuar dalam laman Facebook dan YouTube.

“Saya dengan setulus hari dan sejujurnya memohon maaf tanpa syarat kepada YB Tan Sri Datuk Seri Panglima Haji Annuar bin Haji Musa di atas kenyataan salah dan tuduhan melulu yang dibuat saya terhadap beliau.

“Saya mengakui pernyataan yang saya keluarkan terhadap beliau adalah salah dan saya akui ‘Whatsapp’ tersebut adalah tidak berkaitan langsung dengan YB Tan Sri Annuar Musa,” kata Lokman.

Dia sebelum ini membuat fitnah terhadap Annuar dengan memuat naik kenyataan dalam Facebook dan YouTube dengan tajuk ‘((Gempar)) Whatsapp antara Zafrul/Annuar Musa/Takiyuddin – projek untuk ibu Zafrul & anak Muhyiddin’ pada 13 Disember 2020.

Dia mengakui mengeluarkan kenyataan juga telah menjejaskan nama baik, imej, integriti dan reputasi Annuar sehingga terpalit dnega ulasan-ulasan berbaur fitnah.


42 terbunuh banjir di Filipina

Sekurang-kurangnya 42 orang terbunuh apabila hujan lebat akibat ribut tropika Nalgae menyebabkan banjir separas dada dan mencetuskan tanah runtuh di beberapa wilayah di seluruh Filipina pada Jumaat (28 Oktober 2022).

Semua korban itu setakat ini adalah dari wilayah Maguindanao di pulau wilayah selatan Mindanao, kata Naguib Sinarimbo, jurucakap dan ketua pertahanan awam bagi kerajaan wilayah Bangsamoro.

Sepuluh daripada yang maut adalah dari bandar Datu Blah Sinsuat yang dilanda banjir, manakala penyelamat dengan bot getah membawa 27 lagi mayat di bandar jiran Datu Odin Sinsuat. Lima orang turut ditemui mati di pekan Upi.

Video yang disiarkan oleh penduduk Remar Pablo menunjukkan orang ramai terperangkap di gimnasium perbandaran di bandar Upi selepas air banjir setinggi lutut memasuki premis itu.

Orang ramai, yang menghadiri satu acara di sana sehingga larut malam Jumaat, berlindung di tempat tinggi di gimnasium itu ketika air mula naik.

Di wilayah jiran Cotabato, beberapa kawasan dinaiki air setinggi dada, memaksa orang ramai meninggalkan rumah mereka.

Sinarimbo berkata banjir teruk berkemungkinan menjejaskan lebih 90 peratus kampung dan lebih 67,000 penduduk di Bandar Cotabato.

“Dalam beberapa dekad kami tinggal di sini di Cotabato, ini kali pertama air banjir memasuki rumah saya sendiri. Ia benar-benar teruk,” katanya kepada pemberita. – Agensi


Peruntukan PICK RM314 juta sudah digunakan, kata Dr Adham Baba

Sejumlah RM314 juta daripada RM1 bilion peruntukan bagi Kementerian Sains, Teknologi dan Invonasi (MOSTI) untuk Program Imunisasi Covid-19 Kebangsaan (PICK) dibelanjakan setakat 30 Ogos lepas, kata Datuk Seri Dr Adham Baba.

Menteri Sains, Teknologi dan Inovasi itu berkata perbelanjaan itu meliputi kos dan pengoperasian pusat pemberian vaksin (PPV) iaitu perbelanjaan bagi sewaan dan utiliti, pembersihan dan sanitasi, perkakasan dan peralatan pakai habis dan kebajikan petugas di PPV.

Menurut Bernama, Dr Adham Baba berkata perbelanjaan itu turut digunakan bagi memantapkan rangkaian integrasi data dan sistem untuk proses pemberian vaksin melalui PICK serta usaha meningkatkan jumlah pendaftaran rakyat untuk menerima vaksin di setiap kawasan Parlimen.

“MOSTI, Kementerian Kesihatan dan agensi berkaitan juga sedang menambah baik sistem pengesanan kontak merangkumi sumber data untuk kenal pasti dan menganalisis interaksi serta analisis untuk menentukan butiran risiko penyebaran wabak.

“Selain itu, tracer hub dibangunkan untuk memudahkan pengesanan kontak dan aktiviti sokongan mengukuhkan pengesanan kontak di samping sistem pengurusan vaksin (VMS) bagi penyimpanan rekod data serta aplikasi Vaccine Certificate Verifier bagi memastikan sijil digital vaksin adalah tulen melalui kod QR,” katanya pada sesi soal jawab di Dewan Rakyat hari ini.

Beliau menjawab soalan Datuk Seri Dr Wan Azizah Wan Ismail (PH- Pandan) mengenai kos PICK dan strategi seterusnya bagi mengekang penularan wabak Covid-19.

Menjawab soalan tambahan Dr Wan Azizah berhubung peruntukan RM60 juta bagi penyelidikan dan pembangunan pembuatan vaksin negara, Dr Adham berkata jumlah itu merangkumi pembangunan semua jenis vaksin untuk manusia dan haiwan.

“Kerajaan juga akan bangunkan satu roadmap atau pelan strategik pembangunan vaksin negara yang akan diumumkan 1 Nov ini oleh Perdana Menteri,” katanya.

Menjawab soalan berasingan yang dibangkitkan Datuk Seri Ahmad Maslan (BN-Pontian) mengenai jangkaan imuniti kelompok sebanyak 80 peratus, Dr Adham berkata sasaran hampir semua populasi dewasa lengkap vaksinasi sebelum penghujung Oktober ini boleh dicapai.

Beliau berkata MOSTI, menerusi Badan Bertindak Imunisasi Covid-19 (CITF), optimis usaha yang sedang dilaksanakan dalam PICK berjalan mengikut landasan dan perancangan yang ditetapkan memandangkan populasi dewasa divaksinasi melebihi 85 peratus setakat semalam.

“Sebagai langkah mempercepatkan vaksinasi, CITF melalui operasi lonjakan kapasiti telah berjaya memvaksinasi hampir semua penduduk dewasa di Lembah Klang.

“Sasaran berfokus kini, adalah memastikan semua negeri mencapai sekurang-kurangnya 60 peratus populasi dewasa lengkap divaksinasi dan hari ini, kita akan capai sasaran itu di Sabah,” katanya menambah CITF terus memberi tumpuan pengagihan bekalan vaksin ke negeri yang mempunyai kes COVID-19 yang tinggi.


‘Perjanjian kuku besi’ bukti Anwar tak yakin dapat sokongan MP

Datuk Seri Anwar Ibrahim seperti tidak yakin dengan sokongan ahli Parlimen (MP) di bawah Kerajaan Persekutuan yang dibentuknya bersama UMNO apabila memeterai memorandum persefahaman (MoU) dengan parti gabungan lain.

Pengerusi Perikatan Nasional Tan Sri Muhyiddin Yassin berkata MoU yang memaksa MP memberi sokongan kepadanya dan kerajaan PH-UMNO juga tidak pernah berlaku dalam mana-mana undang-undang sebelum ini.

Katanya isi kandungan MoU yang turut menyentuh mengenai gugurnya jawatan sebagai MP sekiranya tidak menyokong Perdana Menteri sempena usul undi percaya Isnin ini adalah suatu yang bertentangan.

“Saya tak pernah lihat dalam mana-mana undang-undang sekalipun bahawa perkara seperti ini boleh dilaksanakan, kecuali yang berkaitan Akta Lompat Parti. Tetapi ini tak termasuk dalam akta berkenaan kalau tak sokong gugur kedudukan dia sebagai ahli Parlimen.

“Mereka (ahli Parlimen) ini ada hak dan kebebasan, itu termaktub dalam undang-undang yang mana kalau dia nak sokong, dia sokong, kalau dia tak sokong tak mengapa.

“Tak tergugur jawatan dan kalau parti nak ambil tindakan disipilin itu soal lain, tak adalah sampai dia harus berhenti dan kosongkan kerusi. Saya lihat macam Perdana Menteri tak berapa yakin untuk teruskan usul undi percaya ini,” katanya.

Beliau berkata demikian ketika ditemui media sempena Majlis Kesyukuran Perikatan Nasional Parlimen Pagoh di Kompleks Sukan Pagoh, hari ini (17 Disember 2022).

Muhyiddin yang juga Ahli Parlimen Pagoh berkata, pelaksanaan usul undi percaya seharusnya dilakukan atas dasar kebebasan dan bukannya memaksa wakil rakyat untuk memberikan sokongan dalam usaha mengekalkan Anwar sebagai Perdana Menteri.

Semalam, Anwar mengetuai Pakatan Harapan (PH) menandatangani MoU dengan Barisan Nasional (BN), Gabungan Parti Sarawak (GPS), Gabungan Rakyat Sabah (GRS) dan WARISAN, bagi memastikan kerajaan campurannya kekal berkuasa, di mana ia turut memasukkan klausa kontroversi mengatakan mana-mana MP daripada parti yang tidak menyokong usul kerajaan akan dianggap hilang kelayakan dan kerusi mereka akan dikosongkan bagi memberi laluan pilihan raya kecil.

Justeru, ia dianggap sebagai peletakan jawatan atau pemberhentian daripada menjadi MP, manakala kerusi mereka perlu dikosongkan seperti dalam kerangka maksud Artikel 49A(1) Perlembagaan Persekutuan.

‘Perjanjian kuku besi‘ yang dimeterai menjelang usul undi percaya terhadap Anwar minggu depan, turut menyatakan setiap parti bertanggungjawab untuk mengambil tindakan terhadap MP masing-masing yang mengundi bercanggah dengan keputusan parti.


PAS kecewa kerajaan campuran tarik balik rayuan, gesa timbang semula

Keputusan kerajaan campuran menarik balik rayuan berhubung isu penggunaan kalimah Allah mengecewakan PAS kerana membelakangi titah Raja-Raja Melayu sebelum ini.

Lujnah Undang-Undang dan Hak Asasi Manusia (LUHAM), PAS Pusat mengkritik langkah menarik balik rayuan tersebut dan mendesak agar menimbang semula keputusan mereka, malah Baginda juga sudah bertitah sebelum ini agar rayuan dibuat bagi mencabar keputusan Mahkamah Tinggi.

“LUHAM juga menzahirkan keterkilanan yang mendalam lantaran daripada tindakan Kerajaan Madani tersebut yang jelas kelihatan sangat lemah dan gagal mempertahankan aspirasi masyarakat Islam di negara ini.

“Bahkan sanggup mensesiakan peluang untuk menyemak semula keputusan Mahkamah Tinggi tersebut di Mahkamah Atasan, justeru memperlihatkan bahawa sensitiviti masyarakat Islam di negara ini tentang isu tersebut tidak penting bagi Kerajaan Madani,” kata Pengerusinya, Wan Rohimi Wan Daud dalam satu kenyataan.

LUHAM juga menggariskan beberapa faktor mengapa keputusan menarik balik rayuan tersebut mengecewakan mereka,  faktor-faktornya seperti berikut:-

1. Rayuan tersebut adalah penting untuk membolehkan Mahkamah Rayuan iaitu Mahkamah Atasan untuk menyemak dan menilai semula keputusan Mahkamah Tinggi dan alasan-alasan yang diberikan. Notis Rayuan yang difailkan 2 hari selepas keputusan Mahkamah Tinggi tersebut menunjukkan betapa seriusnya Menteri Dalam Negeri dan Kerajaan Persekutuan (Perikatan Nasional) sebelum ini, untuk berhujah semula bagi mempertikaikan keputusan Mahkamah Tinggi.

2. Keputusan Mahkamah Tinggi tersebut telah menimbulkan kegusaran dikalangan penganut agama Islam, dan adalah penting untuk Mahkamah Atasan menilai semula keputusan tersebut untuk melihat rasional dan kemunasabahan keputusan Kementerian Dalam Negeri yang dibuat tahun 1986.

3. Keputusan Mahkamah Atasan adalah penting untuk menjadi pedoman  yang mengikat Mahkamah-Mahkamah bawahan, dan merupakan “binding precedent” berbanding keputusan Mahkamah Tinggi.

LUHAM juga menuntut Kerajaan Madani khususnya Menteri Dalam dan Peguam Negara Malaysia untuk menjawab dan memberi penjelasan terhadap persoalan-persoalan berikut:

1. Sama ada keputusan menarik balik rayuan tersebut melalui Nota Kabinet telah diperhalusi oleh anggota-anggota kabinet, dan sama ada terdapat apa-apa bantahan daripada mana-mana ahli kabinet Kerajaan Madani?

2. Sama ada KDN telah membuat konsultasi dan/atau libaturus dengan MAIS, MAIWP dan MAIK  yang merupakan Sahabat Mahkamah (amicus curae) sebelum membuat keputusan?

3. Sama ada KDN telah membuat konsultasi dan/atau libaturus dengan semua pemegang taruh termasuk institusi diraja yang merupakan ketua agama Islam dalam isu yang berkait agama Islam ini?

4. Sama ada KDN telah membuat keputusan menarik balik rayuan tersebut atas desakan atau tekanan pihak-pihak tertentu?

5. Kenapa KDN memfailkan Notis Pemberhentian untuk menarik balik rayuan tersebut tanpa apa-apa hebahan dibuat kepada masyarakat umum, yang mempunyai hak untuk mendapat maklumat tentang isu-isu terkait amalan agama Islam dan juga “peaceful co-existence” di negara ini?

Ahad lalu, media melaporkan KDN dan kerajaan Malaysia menarik balik rayuan terhadap keputusan Mahkamah Tinggi bahawa penganut Kristian boleh guna kalimah Allah dan tiga perkataan Arab, iaitu Baitullah, kaabah dan solat dalam penerbitan bahan agama mereka bagi tujuan pendidikan.

Notis pemberhentian rayuan semakan kehakiman itu difailkan Pejabat Peguam Negara di Pejabat Pendaftar Mahkamah Rayuan di Putrajaya, pada 18 April lalu.


Loji penapis minyak Pertamina Indonesia terbakar, meletup

Sebuah logi penapis minyak PT Pertamina RU VI di Balongan, Kabupaten Indramayu, Jawa Barat, meletup dan terbakar, awal pagi tadi, menyebabkan sekurang-kurangnya lima penduduk sekitarnya cedera.

Kira-kira 950 penduduk lagi terpaksa dipindahkan berikutan kebakaran itu, sementara jurucakap Pertamina memberitahu, usaha memadam kebakaran besar itu masih dilakukan.

Punca kebakaran di loji yang mampu memproses 125,000 tong minyak sehari ini itu masih disiasat. Kebakaran dan letupan berlaku ketika hujan lebat.

Media tempatan melaporkan, kebakaran dan letupan loji yang terletak 225 di timur Jakarta itu berlaku selepas tengah malam.

Balongan adalah salah satu daripada loji penapis minyak terbesar syarikat milik kerajaan yang memproses minyak dari wilayah Riau dan dibekalkan ke Jakarta serta barat kepulauan Jawa.

Jurucakap polis Erdi Chaniago berkata, polis Jawa Barat masih menjalankan siasatan punca kejadian.

“Kami mengawal dan menutup lokasi kejadian kerana kebakaran masih berlaku. Kami, juga masih belum boleh menyiasat di tempat kejadian kerana pihak Pertamina perlu memadam kebakaran terlebih dahulu,” katanya. – Agensi


UMNO harus mengambil peluang, jangan ulangi kesilapan Bersatu

Kesilapan utama Bersatu adalah menunggu terlalu lama untuk mengadakan Pilihan Raya Umum ke-15. Sekiranya mereka melakukan PRU15 lebih awal, sudah tentu mereka mempunyai peluang untuk menang.

Pada fasa awal kerajaan Perikatan Nasional, kita dapat melihat rakyat Malaysia, terutamanya masyarakat Melayu ‘membeli’ naratif ABAH yang dipasang oleh pasukan komunikasi kerajaan.

Hal ini turut dibantu dengan hakikat Pakatan Harapan kurang berkesan dalam melawan propaganda ‘PH anti-Melayu’ yang digunakan untuk mencalar imej mereka.

Akibatnya, naratif Malaysia diselamatkan melalui pembentukan kerajan di luar pilihan raya telah diterima sebahagian rakyat Malaysia – terutamanya mereka yang percaya PH mengabaikan masyarakat Melayu dan Islam.

Malangnya, naratif ini tidak bertahan lama, kerana prestasi Perikatan Nasional yang lemah dan konflik UMNO-Bersatu.

Sekiranya UMNO mengambil langkah ‘menunggu’, mereka mungkin akan menyesal seperti Bersatu

Semangat berapi-api yang ditunjukkan oleh pimpinan Umno ketika Perhimpunan Agung UMNO 2020 (PAU) harus diterjemahkan dalam bentuk aksi yang lebih tegas dan tuntas.

Melalui PAU, kita dapat melihat akar umbi dan para perwakilan negeri konsisten menolak kerjasama dengan Bersatu menjelang PRU15.

Kemudian, ada desakan supaya ahli-ahli Kabinet UMNO segera meletakkan jawatan untuk menoktahkan perceraian Umno-Bersatu.

Beberapa hari selepas PAU, ahli-ahli Kabinet UMNO mengatakan akan terus memegang jawatan mereka sementara menunggu PRU15. Beberapa menteri turut menyarankan pemilihan UMNO segera dilakukan sebelum PRU15 berlaku.

Keadaan ini telah menyebabkan Zahid Hamidi dan Majlis Tertinggi UMNO dilihat lemah. Sekiranya keadaan ini dibiarkan dan tidak ditangani dengan serius, saya pasti pemimpin-pemimpin UMNO yang mendukung Perikatan Nasional akan mula mendapat momentum untuk mendesak diadakan pemilihan UMNO.

Pemilihan ini pastinya akan mewujudkan dua kelompok besar dalam UMNO; mereka yang masih ingin bersama Bersatu, dan mereka yang ingin bercerai.

Kita harus ingat, pendukung Bersatu dalam UMNO kebanyakannya memiliki jawatan – ia akan memberikan mereka kelebihan dari sudut sumber dan pengaruh.

Kita sebenarnya sedang melihat ‘perang dingin’ dan perlumbaan di antara UMNO dan Bersatu. Buat masa ini, UMNO sedang berada di hadapan kerana mereka memiliki akar umbi dan sejarah yang kuat.

Bersatu pula memiliki sumber kerajaan yang besar; dan boleh digunakan untuk melemahkan UMNO – misalnya mengambil ahli-ahli Parlimen yang sudi melompat.

Kes-kes mahkamah Zahid dan Najib juga sedang berjalan – jika mereka didapati bersalah sebelum PRU15, ia akan sedikit sebanyak menjejaskan imej UMNO.

Cuma, UMNO memiliki pilihan untuk menarik sokongan terhadap Perikatan Nasional dengan segera – seterusnya memberi tekanan untuk perdana menteri meletakkan jawatan dan menjadi perdana menteri interim sementara menunggu perintah darurat tamat.

Sekiranya UMNO lambat bertindak, ia hanya akan memberi ruang kepada lawan mereka untuk menyusun strategi – termasuklah memusnahkan UMNO dari dalam.

Imej baik yang dimiliki UMNO pula tidak akan wujud selamanya, perlahan-lahan ia akan merosot jika UMNO mengambil sikap ‘bercakap tanpa mengambil tindakan’.

Penyokong setia mereka pula akan mula mempersoalkan tindakan ‘menunggu’ setelah keputusan sebulat suara menolak Bersatu dimuktadkan pada PAU lepas.

Akhirnya, mereka akan menyesal kerana sebab yang hampir serupa dengan Bersatu – kerana lambat bertindak.

Sebentar lagi kita akan memasuki fasa pasca pandemik Covid-19, situasi yang memerlukan kita memiliki kerajaan yang stabil, ahli-ahli Kabinet yang kompeten, dan dasar negara yang jelas.

Semua ini tidak akan dicapai sekiranya ahli-ahli politik terlalu sibuk untuk mengekalkan kedudukan dan mencipta konflik yang tak berkesudahan.

Pada akhirnya, kita perlu kembali kepada semangat demokrasi yang selama ini kita pegang, biarkan rakyat melakukan pilihan dan buka Parlimen untuk sesi perbahasan dasar-dasar penting kerajaan.

Rakyat yang akan menjadi mangsa daripada semua pergaduhan ahli-ahli politik yang sesekali lupa diri kerana wang dan kuasa.


Semua negeri catat kes 3 angka

Hanya Pulau Pinang, Kedah dan Labuan mencatat peningkatan kes baharu Covid-19 dalam tempoh 24 jam sehingga 12 tengah hari tadi, seiring dengan penurunan keseluruhan kes baharu daripada 4,701 kes semalam kepada 4,343 kes hari ini.

Dalam tempoh sama juga jumlah jangkitan baharu di semua negeri dan Wilayah Persekutuan merekodkan kes tiga angka – di bawah 999 kes.

Berdasarkan statistik dikeluarkan Jabatan Kesihatan Negeri, Kedah merekodkan 325 kes baharu berbanding 232 kes semalam.

Sejak awal tahun lalu hingga hari ini, Kedah merekodkan 150,573 kes positif, dengan 145,741 pesakit telah sembuh dan 2,001 kematian.

Sehingga semalam, negeri itu mencatat 2,872 kes aktif dengan 2,412 pesakit menjalani kuarantin di rumah; 238 ditempatkan di PKRC; 197 dimasukkan ke hospital dan 25 dirawat di unit rawatan rapi, termasuk tujuh yang memerlukan alat bantuan pernafasan.

Sementara itu, Pulau Pinang turut mencatat peningkatan jangkitan baharu sebanyak 245 kes berbanding 225 semalam; dan Labuan (14 kes hari ini, 10 semalam).

Selangor yang sebelum ini merekodkan kes empat angka, hari ini turun kepada 981 kes.


PRU Thailand 14 Mei, anak gadis Thaksin mahu rebut kerusi PM

Thailand akan mengadakan pilihan raya kebangsaan pada 14 Mei, Pengerusi Suruhanjaya Pilihan Raya, Ittiporn Boonpracong memberitahu Reuters hari ini, sehari selepas Parlimen dibubarkan.

Pengumuman itu dibuat ketika parti-parti meningkatkan kempen untuk pilihan raya di seluruh negara yang akan menjadi pertempuran antara kumpulan konservatif pro-tentera, diketuai penyandang, Perdana Menteri, Prayuth Chan-ocha dari Parti Kebangsaan Thai.

Parti pembangkang terbesar Pheu Thai, yang diketuai oleh keluarga jutawan Shinawatra, memberi saingan terkuat, dengan anak perempuan bekas Perdana Menteri, Taksin Thaksin Shinawatra, Paetongtarn Shinawatra, menjadi pilihan utama untuk kerusi Perdana Menteri.

“Sudah tiba masanya untuk bergerak ke hadapan ke arah pilihan raya,” kata Prayuth kepada pemberita awal hari ini, sambil menambah bahawa Kabinetnya masih mentadbir negara.

Pertaruhan meningkat untuk Prayuth yang mahu melanjutkan cengkaman lapan tahunnya dalam kuasa – pertama sebagai ketua rampasan kuasa pada 2014, dan kemudian sebagai ketua awam yang dipilih.

Pheu Thai dijangka mengadakan acara setiap hari di seluruh Thailand yang menampilkan anak perempuan bekas perdana menteri Thaksin Shinawatra, Paetongtarn, yang telah mengungguli tinjauan pendapat sebagai calon yang berpotensi untuk menjadi perdana menteri.

Walaupun, pada tinjauan pendapat Institut Pentadbiran Pembangunan Negara bulan lalu menunjukkan Prayut adalah pilihan penduduk Islam di Selatan Thailand – Pattani, Yala dan Narathiwat – perkembangan terkini menunjukkan anak perempuan Thaksin menjadi pilihan utama.

Paetongtarn melebarkan kedudukannya sebagai pilihan utama pengundi untuk perdana menteri dalam tinjauan pendapat terkini.

Dalam edisi terbaharu tinjauan suku tahunan oleh institut berkenaan, Paetongtarn memperoleh 38.2 peratus sokongan daripada 2,000 pengundi yang disoal. Sokongan itu melonjak daripada 34 peratus dalam tinjauan pendapat sebelumnya yang dijalankan pada Disember.

Terdapat 400 kerusi untuk direbut serta 100 senarai parti yang diperuntukkan berdasarkan nisbah undi yang diterima setiap parti.

Suruhanjaya Pilihan Raya sebelum ini berkata keputusan awal undian akan diketahui pada malam yang sama pilihan raya, tetapi jurucakap kerajaan Anucha Burapachaisri berkata bulan lalu bahawa keputusan rasmi mungkin tidak diketahui sehingga awal Julai.


Khairy nasihat jangan ganggu ibu bapa yang hendak vaksin anak

Menteri Kesihatan Khairy Jamaluddin Abu Bakar meminta pihak tertentu supaya tidak mengganggu ibu bapa yang hendak mendapatkan vaksin Covid-19 untuk anak masing-masing menerusi Program Imunisasi Covid-19 untuk Kanak-Kanak (PICKids).

“Walaupun ada yang sebar fitnah anak saya dicucuk angin, semakin ramai ibu bapa yakin dengan vaksin. Jangan kacau orang lain yang nak vaksinkan anak mereka,” katanya menerusi akaun Twitter hari ini lapor Bernama.

Khairy turut memuji sikap profesional jururawat yang menyuntik anaknya Ahad lepas dengan menggunakan taktik mengelakkan anak lelakinya Raif daripada melihat jarum suntikan yang digunakan.

“Taktik tidak menunjukkan jarum sangat berkesan dan membantu menenangkan anak saya. Semoga semua doktor dan nurse (jururawat) yang terlibat dalam PICKids dilindungi dari fitnah pihak tertentu,” katanya.

Ahad lepas, Khairy menerusi akaun Twitternya berkongsi gambar anak bongsunya itu menerima suntikan vaksin dos pertama di Pusat Pemberian Vaksin Pusat Dagangan Dunia Kuala Lumpur.

Mengenai liputan PICKids, Khairy berkata peningkatan liputan dan pendaftaran PICKids menunjukkan semakin ramai ibu bapa yakin dengan vaksin.

“Liputan dan pendaftaran PICKids semakin meningkat. Alhamdulillah ibu bapa mahu memberi perlindungan kepada anak,” katanya.

Berdasarkan data di laman sesawang CovidNOW, seramai 246,869 atau tujuh peratus populasi kanak-kanak berusia lima hingga 11 tahun dalam negara telah mendapatkan dos pertama vaksin Covid-19 melalui PICKids setakat semalam.


50 dikhuatiri maut puting beliung landa lima negeri di AS

Sekurang-kurangnya 50 orang dikhuatiri terbunuh dalam kejadian puting beliung dahsyat yang melanda Kentucky dan beberapa negeri lain di Amerika Syarikat pada lewat Jumaat dan awal pagi Sabtu, kata Gabenor Kentucky, Andy Beshear.

Beliau memberitahu stesen TV tempatan WLKY bahawa jumlah kematian mungkin paling tinggi di utara negeri itu. Laporan dan kejadian itu benar-benar menyayat hati,” lapor Washington Post.

Akhbar itu turut memetik jurucakap perkhidmatan pengurusan kecemasan negeri itu berkata pegawai penyelamat belum mengesahkan angka kematian atau kecederaan setakat awal Sabtu.

Kemusnahan paling teruk dilaporkan berlaku di Mayfield, di barat Kentucky, lapor New York Times.

Kira-kira 110 individu berada di dalam sebuah kilang lilin di kawasan itu apabila puting beliung melanda.

“Kami percaya akan kehilangan sekurang-kurangnya berpuluh-puluh individu itu,” Beshear dipetik sebagai berkata oleh Times.

Beshear, yang mengisytiharkan darurat di negerinya, dipetik sebagai berkata kejadian itu adalah yang paling teruk yang pernah dilihatnya.

Di Tennessee, cuaca buruk menyebabkan sekurang-kurangnya tiga orang terbunuh, kata Dean Flener, jurucakap Agensi Pengurusan Kecemasan negeri itu, dalam kenyataan disiarkan Washington Post.

Sekurang-kurangnya seorang terbunuh dan lima cedera apabila puting beliung mengangkat bumbung sebuah rumah jagaan di Monette di utara Arkansas, Washington Post memetik pegawai tempatan sebagai berkata.

Di Illinois, pihak berkuasa berkata ramai penduduk terperangkap selepas sebahagian bumbung di gudang Amazon.com berhampiran St. Louis runtuh lewat Jumaat, selepas puting beliung dan ribut kuat melanda kawasan itu.

Agensi Pengurusan Kecemasan Colinsville berkata kejadian puting beliung itu melibatkan jumlah mangsa yang ramai dan ada yang terperangkap di sebuah gudang di Edwardsville, selatan Illinois.

Jurucakap Amazon berkata syarikat itu sedang menilai keadaan dan kerosakan di gudang berkenaan.

Bill Bunting, ketua operasi di Pusat Ramalan Ribut, sebahagian daripada Perkhidmatan Cuaca Kebangsaan, berkata sekurang-kurangnya lima negeri dilanda puting beliung, iaitu Illinois, Kentucky, Tennessee, Missouri dan Arkansas, lapor Times. – Agensi


PRN Johor: Wanita positif Covid-19 cuba mengundi dikompaun RM1,000

Kementerian Kesihatan (KKM) mengeluarkan kompaun RM1,000 terhadap seorang wanita yang positif Covid-19 kerana hadir ke pusat mengundi dalam tempoh kuarantin, pada pilihan Raya Negeri (PRN) Johor, hari ini.

Wanita berusia lingkungan 30-an berkenaan adalah pengundi kawasan Dewan Undangan Negeri (DUN) Larkin.

Tindakan diambil Inspektor Kesihatan Pejabat Kesihatan Daerah (PKD) Johor Bahru selepas pemeriksaan mendapati aplikasi MySejahtera wanita itu merah sejurus tiba di Dewan Kampung Melayu Majidee untuk mengundi.

Wanita itu memberi alasan tidak mengetahui individu menjalani kuarantin kerana positif Covid-19 dilarang keluar mengundi, sambil mendakwa mendapat makluman individu dalam kuarantin masih boleh mengundi.

Inspektor Kesihatan terbabit menjelaskan individu positif Covid-19 tidak boleh keluar mengundi dan wajib menjalani kuarantin mengikut prosedur operasi standard (SOP) ditetapkan.

“Sebagai individu yang didapati positif Covid-19, awak tidak boleh keluar rumah langsung, apatah lagi keluar mengundi di pusat mengundi melainkan rumah dalam pusat mengundi.

“Kami menawarkan kompaun RM1,000 dan awak perlu hadir ke Pejabat Kesihatan Daerah Johor Bahru dalam tempoh 14 hari,” katanya yang mengarahkan wanita terbabit segera pulang ke rumah selepas kompaun dikeluarkan.

Sementara itu, Pengarah Jabatan Kesihatan Negeri Johor (JKNJ), Datuk Dr Aman Rabu, menjelaskan pihaknya komited menjalankan pemantauan SOP PRN Johor.

Katanya, kompaun ke atas wanita itu dikeluarkan pada jam 11.45 pagi di Dewan Kampung Melayu.

“Siasatan awal mendapati wanita terbabit positif Covid-19 Kategori Dua.

“Individu positif Covid-19 dilarang keluar dari tempat isolasi. Kegagalan mematuhi arahan ini boleh dikompaun mengikut Peraturan 16, Peraturan-Peraturan Pencegahan dan Pengawalan Penyakit Berjangkit (Langkah-Langkah Dalam Kawalan Tempatan Jangkitan) 2021,” katanya dalam kenyataan di sini, hari ini.

Berdasarkan SOP Suruhanjaya Pilihan Raya bagi PRN Johor, individu yang disahkan positif Covid-19 tidak dibenarkan meninggalkan lokasi kuarantin mereka untuk ke pusat mengundi bagi mengelakkan risiko jangkitan.

SOP itu juga menyatakan pesakit dalam siasatan (PUI) dan orang di bawah pengawasan (PUS) boleh meminta kebenaran daripada pejabat kesihatan daerah untuk ke pusat mengundi bagi mengundi.

Berdasarkan laman sesawang CovidNOW Kementerian Kesihatan (KKM) sehingga semalam 11 Mac 2022, seramai 18,585 pesakit Covid-19 sedang menjalani kuarantin di rumah; 183 ditempatkan di PKRC; 1,011 dimasukkan ke hospital; dan 38 dirawat di unit rawatan rapi.


Terima Khairy masuk PKR, nanti UMNO terguris hati macam mana? soal Aminuddin

PKR perlu juga menjaga hati UMNO daripada terguris dan menjaga hubungan antara kedua-dua parti, kata Datuk Seri Aminuddin Harun.

Naib Presiden PKR itu berkata, jika parti menerima kemasukan bekas Menteri Kesihatan, Khairy Jamaluddin Abu Bakar ia dibimbangi akan menyebabkan UMNO terasa hati kerana sudah memecatnya baru-baru ini dan ia tidak baik kepada hubungan antara PKR dengan UMNO nanti.

“Mungkin ada perbincangan secara tidak formal, tetapi jika secara formal ia mesti diputuskan di peringkat kepemimpinan presiden PH, itu sahaja, jika ia diputuskan, saya rasa itu tidak jadi masalah.

“Perlu juga dilihat dalam kerajaan perpaduan ini, telah ada persefahaman dan kerjasama yang baik, apabila satu di ambil tindakan, adakah perkara itu baik untuk parti yang lain menerima, kerana (mereka) sahabat dalam sebuah kerajaan, itu amat penting juga dinilai.

“Saya tidak mahu komen panjang, di peringkat ini, ia perlu diputuskan, mungkin diterima, pihak sana (UMNO) okay, boleh terima, itu mungkin kita boleh diterima, kalau pihak sana terasa dan terguris,ia  boleh datangkan masalah, saya rasa perkara itu, biarlah diputuskan oleh Majlis Presiden,” katanya dipetik laporan Utusan Malaysia.

Kelmarin UMNO membuat keputusan memecat keahlian Khairy dan bekas Pengerusi Perhubungan UMNO Negeri Selangor, Tan Sri Noh Omar berikutan pelanggaran disiplin sewaktu Pilihan Raya Umum Ke-15 (PRU-15) lalu.

Kemudiannya, Timbalan Presiden PKR, Rafizi Ramli berkata, penyertaan Khairy sebagai ahli PKR perlu dibincangkan dalam kepemimpinan parti dan beliau tidak boleh keseorangan membuat keputusan itu dan tanpa perlu dilakukan secara kolektif oleh semua pemimpin PKR.

Katanya lagi, desas-desus berita kemasukan Khairy ke PKR masih bersifat spekulasi dan hanyalah pramatang.

Bagaimanapun, Perikatan Nasional (PN) sudah memberikan isyarat sedia menimbang dengan serius sekiranya Khairy mahu menyertai mana-mana parti dalam gabungan itu sama ada PAS atau UMNO.


Jangan hukum mereka yang setia kepada parti, gesa Tun Faisal

Datuk Tun Faisal Ismail Aziz menggesa supaya Barisan Nasional (BN) tidak menghukum mereka yang setia kepada parti hanya kerana bercakap soal kebenaran dan prinsip.

Timbalan Ketua Bahagian UMNO Putrajaya yang digantung keahlian selama enam tahun itu meminta parti agar bertimbang rasa dan memberi keadilan dalam kesnya memandangkan selama ini beliau setia kepada parti tetapi kerana matlamat peribadi pihak tertentu beliau menjadi mangsa.

“Kesetiaan juga penting kerana selepas mengharungi 22 bulan penuh kesengsaraan di bawah kerajaan Pakatan Harapan, 17 bulan kesukaran memerangi pandemik Covid-19 dan mengharungi kekacauan politik, hanya yang setia dan cekal sahaja akan kekal bersama parti.

“Untuk meneruskan dan mempertahan prinsip-prinsip perjuangan parti. Yang tidak setia sudah hilang ke mana-mana,” katanya selepas Konvensyen BN baru-baru ini.

Sempena ulang tahun BN baru-baru ini, Tun Faisal berharap prinsip keadilan juga ditegakkan parti dan tidak menjadikan parti digunakan untuk tujuan peribadi individu tertentu.

“BN bukan parti sempurna. Sudah tentu ada kelemahan di sana sini dan dalam kalangan pemimpin tertentu.

“Dalam kes saya, saya sendiri telah dihukum secara tidak adil oleh pihak tertentu. Tetapi soal peribadi harus dibezakan dari soal parti dan dasarnya. Saya tetap menjunjung prinsip kesetiaan ini selagi prinsip dan dasar parti kekal.

“Biarpun telah dihukum secara tidak adil, kesetiaan saya kepada parti dan perjuangan tidak tergugat,” katanya lagi.

Jelasnya lagi, penentangan yang dilakukannya adalah disebabkan pemimpin tertentu yang melanggar prinsip dan dasar parti, ia bukan bersifat peribadi semata-mata.

“Bagi saya, penentangan saya terhadap pemimpin tertentu adalah ketika prinsip dan dasar parti dilanggar, dan ia bukan penentangan terhadap batang tubuh dan bersifat peribadi.

“Selepas semuanya selesai dan prinsip-prinsip serta dasar ini dipegang kembali, saya sudah tiada sebab menentang mereka lagi.

“Bagi saya ini bukan soal peribadi, tetapi hanya berkaitan prinsip dan dasar parti. Yang baik untuk perjuangan dan parti, InsyaAllah saya boleh sokong dan dukung sepenuh hati,” katanya lagi.

Dalam pada itu, Tun Faisal juga berkata terbukti dibawah pentadbiran Perdana Menteri Datuk Seri Ismail Sabri, negara berjaya mengecapi kejayaan dan proses pemulihan juga berjalan lancar serta baik.

“Tema Kestabilan dan Kesetiaan kena pada ketikanya, kerana di bawah kepimpinan Ismail Sabri kestabilan politik dicapai melalui permuafakatan politik yang belum pernah berlaku sepanjang 65 tahun kemerdekaan negara dan melaluinya negara dapat dibawa keluar ke fasa peralihan endemik dan pemulihan sosial dan ekonomi,” katanya lagi.